(VIDEO) ‘Bikin Susah Aku! Bagus Kau Mati!!’ – Tular Video Isteri Pukul Suami Hidap Strok & Alzaimer

Viral di media sosial video menunjukkan kekejaman seorang wanita memukul suaminya yang menghidap strok dan alzheimer dengan menggunakan tongkat. Ketua Polis Daerah Penjaringan, Jakarta Utara, Imam Rifai, mengesahkan kejadian itu dan pihaknya juga telah melakukan pemeriksaan di lokasi kejadian. “Ya, memang kami mendapat laporan dari orang awam dan sudah membuat pemeriksaan ke lokasi kejadian pada hari itu. Tetapi video itu baru viral sekarang,” katanya pada Selasa 17 Disember 2019. Difahamkan, kejadian itu berlaku pada 11 Disember 2019 di rumah mangsa. Beberapa anggota polis dikerahkan ke lokasi kejadian selepas menerima maklumat dari orang awam. Polis menahan suspek berusia 35 tahun, sementara mangsa, 64, diambil oleh keluarganya. Polis masih menyiasat kes itu dan setakat ini masih belum mengetahui motif sebenar kejadian. Berdasarkan video viral itu, kedengaran suara suspek membebel kerana terpaksa menguruskan suaminya yang mengalami masalah kesihatan itu seorang diri. Malah, dia juga ada menyebut mahukan pampasan 1,000,000 rupiah sekiranya mangsa mahu menceraikan dia. Sumber: Detik News


Sabah Terus Catat Penurunan Kes Baharu COVID-19

KOTA KINABALU: Jumlah daerah di Sabah dalam kategori zon merah berkurangan, dengan kes baharu positif COVID-19 turun kepada 118 kes semalam.

Jurucakap COVID-19 Sabah, Datuk Masidi Manjun, berkata sebanyak 17 daerah dikategorikan zon merah, manakala zon jingga dan kuning, masing-masing sebanyak lima daerah.

Beliau berkata, daerah Ranau dan Beaufort berubah daripada zon merah ke zon jingga, manakala daerah Telupid berubah daripada zon jingga ke zon kuning.

“Daerah Nabawan pula berubah daripada zon kuning ke zon jingga. Selain Telupid, daerah lain dalam zon kuning ketika ini ialah Kuala Penyu, Tongod, Pitas dan Tambunan, manakala dua lagi daerah dalam zon jingga ialah Semporna dan Tenom.

“Daerah yang masih dalam zon merah pula ialah Kota Kinabalu, Penampang, Putatan, Papar, Sipitang, Keningau, Tuaran, Kota Belud, Kudat, Kota Marudu, Beluran, Sandakan, Kinabatangan, Lahad Datu, Kunak, Tawau dan Kalabakan,” dalam kenyataan perkembangan COVID-19 Sabah, di sini, malam tadi

Masidi berkata, bilangan pesakit COVID-19 yang sembuh di negeri ini juga masih menunjukkan angka lebih tinggi berbanding jumlah pesakit baharu dengan seramai 266 pesakit dibenarkan keluar hospital semalam.

Beliau berkata, secara kumulatif, Sabah mencatat 51,115 kes positif COVID-19 setakat ini, manakala kumulatif pesakit sembuh seramai 48,974 orang.

Katanya, bagi pesakit COVID-19 yang belum sembuh, seramai 1,231 pesakit masih menerima rawatan iaitu 464 orang di hospital, 765 orang di Pusat Kuarantin dan Rawatan Berisiko Rendah (PKRC) awam dan dua orang di Pusat Tahanan Sementara (PTS).

“Bilangan pesakit COVID-19 dalam Unit Rawatan Rapi (ICU) setakat ini pula ialah seramai 66 orang termasuk 20 orang memerlukan alat bantuan pernafasan,” katanya .

Masidi yang juga Menteri Kerajaan Tempatan dan Perumahan negeri berkata jumlah pesakit COVID-19 yang masih dirawat setakat ini hanya mewakili 20.14 peratus penggunaan katil daripada 6,111 unit katil yang disediakan untuk kes COVID-19 di Sabah ketika ini.

Bagaimanapun, katanya dua kematian akibat COVID-19 turut dilaporkan di Sabah semalam, iaitu masing-masing di Kota Kinabalu dan Lahad Datu.

Katanya, daripada 118 kes baharu positif COVID-19 yang dilaporkan, sebanyak 75 kes atau 63.6 peratus dikesan melalui saringan kontak rapat, diikuti saringan bergejala sebanyak 17 kes (14.4 peratus) dan 13 kes (11 peratus) melalui saringan kluster sedia.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat Penurunan Kes HFMD

KOTA KINABALU: Situasi semasa jangkitan penyakit tangan, kaki dan mulut (HFMD) di Sabah menunjukkan penurunan 27.17 peratus pada minggu epidemiologi ke-22 bermula 29 Mei hingga 4 Jun lalu.

Pengarah Jabatan Kesihatan Negeri Sabah (JKNS), Datuk Dr Rose Nani Mudin, berkata sepanjang minggu epidemiologi ke-22, sebanyak 528 kes HFMD dilaporkan berbanding 725 kes pada minggu epidemiologi ke-21.

Katanya, secara kumulatif, kes HFMD yang dilaporkan di Sabah sehingga minggu epidemiologi ke-22 ialah sebanyak 4,604 kes dengan 4,224 kes atau 91 peratus daripadanya adalah kes HFMD membabitkan kanak-kanak berumur enam tahun ke bawah.

“Melalui surveilans enterovirus, didapati sebanyak 57 sampel positif atau 21 peratus daripada 267 sampel yang diuji, iaitu masing-masing 39 sampel positif pan-enterovirus dan 18 sampel positif Coxsackie A16.

“Kedua-dua jenis virus ini yang menyebabkan penularan HFMD dalam komuniti di negeri Sabah,” katanya dalam satu kenyataan, di sini, hari ini.

Sementara itu, katanya sebanyak lima daerah melaporkan kumulatif kes HFMD tertinggi di Sabah iaitu Tawau (715 kes), Sandakan (615 kes), Papar (470 kes), Lahad Datu (428 kes) dan Kota Belud (399 kes).

Bagaimanapun, katanya setakat ini tiada kes kematian yang disebabkan HFMD dilaporkan di Sabah, manakala kebanyakan kes jangkitan dilaporkan berlaku di rumah persendirian atau pusat pendidikan awal.

“Keadaan wabak HFMD di Sabah masih terkawal. Aktiviti kawalan seperti perjumpaan bersama pihak taska masih dijalankan dari semasa ke semasa,” katanya.

Sehingga minggu epidemiologi ke-22, katanya sebanyak 7,568 premis seperti taska diperiksa pihak JKNS, manakala sebanyak 6,980 premis dilakukan proses disinfeksi di seluruh negeri.

Dalam tempoh itu, katanya sebanyak 44 premis diarah tutup mengikut Akta 342, manakala tiada premis ditutup secara sukarela oleh pemiliknya.

Bagaimanapun, katanya sehingga kini sebanyak 35 premis sudah dibenarkan dibuka semula.

Selain itu, Dr Rose Nani berkata, setakat ini sebanyak 267 sampel diuji untuk mengesan virus penyebab HFMD di Sabah, manakala sebanyak 7,912 aktiviti pendidikan kesihatan bagi mencegah jangkitan dilaksanakan di seluruh negeri.

“JKNS mengingatkan agar ‘gatekeeping’ dilaksanakan di pintu masuk taska, tadika, tabika, prasekolah dan pusat asuhan serta pembelajaran untuk mengesan kanak-kanak yang mempunyai gejala penyakit berjangkit termasuk HFMD.

“Pihak pengurusan pusat penjagaan harus peka dan memastikan kanak-kanak yang menunjukkan gejala seperti demam, ruam, cirit-birit dan sebagainya tidak dibenarkan masuk ke premis.

“Ibu bapa juga dinasihatkan supaya menghantar anak ke fasiliti kesihatan bagi mendapatkan pemeriksaan dan rawatan lanjut dan seterusnya mengasingkan kanak-kanak ini di bilik khas dan tidak bercampur atau bergaul dengan kanak -kanak lain bagi mengelakkan penularan jangkitan,” katanya.

Beliau turut mengingatkan ibu bapa yang mempunyai anak kecil agar tidak membawa anak ke tempat yang berisiko. -BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ingkar PKPB, Dua Lelaki Tempatan Dikompaun Cuba Masuk Labuan

LABUAN: Dua lelaki tempatan dikenakan kompaun kerana didapati ingkar arahan Perintah Kawalan Pergerakan Bersyarat (PKPB), bertempat di laluan pejalan kaki, Terminal Feri Kenderaan Labuan, semalam.

Ketua Polis Labuan, Superintendan Muhamad Farid Ahmad berkata, kedua dua lelaki itu yang masing-masing berumur 28 dan 62 tahun, melakukan perjalanan merentas negeri dari Menumbok, Sabah ke Labuan, menggunakan pengangkutan feri kenderaan atas alasan urusan peribadi di bandar Labuan.

Oleh yang demikian, mereka dibawa ke balai polis Labuan untuk tindakan kompaun dan telah dibebaskan setelah selesai.

Kedua-dua pesalah tersebut melakukan kesalahan di bawah peraturan 6(3), Peraturan-Peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Jangkitan Tempatan Jangkitan)(no.6) 2020.

Superintendan Muhamad Farid berkata, kompaun itu hendaklah dibayar dalam tempoh 2 minggu dari tarikh kompaun dikeluarkan, di pejabat Jabatan Kesihatan Negeri (JKN) W.P Labuan .

Katanya, kegagalan membayar kompaun dalam tempoh yang ditetapkan akan menyebabkan tindakan pendakwaan di mahkamah ke atas pesalah oleh JKN W.P Labuan.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


COVID-19: 12 Daerah Catat Peratus Pematuhan SOP Yang Tinggi Di Sabah

KOTA KINABALU: Sebanyak 12 daerah mencatat kadar pematuhan prosedur operasi standard (SOP) Perintah Kawalan Pergerakan Bersyarat (PKPB) melebihi purata 97.88 peratus di Sabah, semalam.

Menteri Kerajaan Tempatan dan Perumahan negeri, Datuk Masidi Manjun, berkata daripada jumlah itu, tiga daerah iaitu Kinabatangan, Sipitang dan Kota Belud mencatat kadar pematuhan SOP tertinggi dengan 99 peratus.

Beliau berkata, tiga daerah lagi iaitu Kudat, Kunak dan Beaufort mencatat kadar pematuhan 98.5 peratus, manakala Kota Kinabalu, Penampang, Papar, Kota Marudu, Beluran dan Sandakan mencatat kadar pematuhan 98 peratus.

“Daerah lain iaitu Tuaran, Keningau, Tenom, Tawau, Lahad Datu dan Semporna mencatat kadar pematuhan SOP di bawah purata harian iaitu 97 peratus, manakala tahap pematuhan SOP di Ranau hanya 96 peratus,” katanya dalam kenyataan media perkembangan harian COVID-19 Sabah, malam tadi.

Masidi dalam sidang medianya sebelum ini, berkata peratus pematuhan itu dikira berdasarkan bilangan kenderaan yang diarah berpatah balik dan dikenakan kompaun ketika ditahan di sekatan jalan raya (SJR) setiap daerah.

Semalam, Polis Diraja Malaysia (PDRM) memeriksa 52,242 kenderaan dengan sebanyak 189 diarah berpatah balik, manakala 18 kompaun dikeluarkan kerana melanggar SOP di 71 SJR seluruh negeri.

SJR dilaksanakan sejajar larangan rentas daerah yang masih dikuatkuasakan di negeri ini.

Masidi yang juga Menteri Kewangan II Sabah berkata, kerjasama semua pihak penting dalam usaha memutuskan rantaian COVID-19 dengan mematuhi SOP dan mengamalkan norma baharu dalam kehidupan seharian.

Semalam, Sabah mencatat 311 kes baharu positif COVID-19 dengan tiga kematian, masing-masing satu di Sandakan, Tawau dan Kota Kinabalu, dengan kumulatif sebanyak 23,193 kes.

Katanya, seramai 398 pesakit COVID-19 dilaporkan sembuh dan dibenar keluar hospital semalam, manakala seramai 2,385 pesakit masih menerima rawatan dengan 660 orang di hospital dan 1,725 orang di Pusat Rawatan dan Kuarantin Berisiko Rendah (PKRC). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Permohonan Baharu BPN 2.0 Dibuka Hingga 15 November

KUALA LUMPUR: Permohonan baharu bagi Bantuan Prihatin Nasional (BPN) 2.0 masih dibuka sehingga 15 November ini.

Menteri Kewangan, Tengku Datuk Seri Zafrul Tengku Abdul Aziz berkata, bagi permohonan yang diluluskan, bayaran akan dibuat secara sekaligus pada bulan Januari 2021.

“Secara keseluruhannya, BPN 2.0 dijangka meringankan beban 7.5 juta

penerima bujang dan isi rumah B40, serta 3.1 juta penerima M40, menjadikan

keseluruhannya 10.6 juta penerima yang boleh memanfaatkan bantuan ini.

“InsyaAllah, penyaluran bayaran akan selesai menjelang hujung bulan ini,” katanya dalam pembentangan Laporan Laksana ke-27 Pelaksanaan Pakej Rangsangan Ekonomi Prihatin Rakyat (Prihatin) dan Pelan Jana Semula Ekonomi Negara (Penjana) di laman Facebooknya, hari ini.

Menurutnya, bagi penerima BPN 2.0 yang tidak mempunyai akaun bank, mereka boleh membuat pengeluaran tunai di Bank Simpanan Nasional (BSN) mulai 26 Oktober 2020.

“Terdapat juga lebih kurang 6,000 penerima yang didapati gagal kredit

membabitkan RM2.71 juta dan mereka boleh membuat pengeluaran BPN2.0 mulai

“Memandangkan terdapat beberapa negeri yang sedang dalam tempoh Perintah Kawalan Pergerakan Bersyarat (PKPB), pihak BSN akan mengeluarkan panduan prosedur operasi standard (SOP) dari semasa ke semasa bagi menjaga kesihatan dan keselamatan penerima,” katanya.

Minggu lalu, kerajaan telah memulakan proses penyaluran bantuan lebih awal daripada dijadualkan.

Bayaran BPN 2.0 fasa pertama pada mulanya dijangka bermula pada 26 Oktober, namun telah mula disalurkan sejak 19 Oktober lalu.

Katanya, ia adalah hasil usaha pegawai-pegawai Kementerian Kewangan, Lembaga Hasil Dalam Negeri Malaysia (LHDNM) dan institusi kewangan yang memastikan sistem pembayaran tersedia dengan segera.

Setakat 26 Oktober, sejumlah RM3.6 bilion telah berjaya disalurkan kepada lebih7.32 juta penerima.

Ini merangkumi 6.27 juta penerima daripada kategori B40 dan 1.05 juta penerima daripada kategori M40. – HMetro


Pengangkutan Awam Beroperasi Seperti Biasa Mulai 4 Mei

PUTRAJAYA: Mulai 4 Mei (Isnin), semua perkhidmatan pengangkutan awam akan kembali beroperasi seperti sebelum pelaksanaan Perintah Kawalan Pergerakan (PKP) pada 18 Mac, kata Menteri Pengangkutan Datuk Seri Dr Wee Ka Siong.

Berikutan keputusan kerajaan untuk membuka semula ekonomi negara secara berperingkat, beliau berkata beberapa panduan berkaitan perkhidmatan pengangkutan awam akan dikuatkuasakan mulai 4 Mei bagi memudahkan perjalanan orang ramai ke tempat kerja dan membolehkan syarikat terbabit beroperasi dengan baik.

“Semua penumpang dan kakitangan dalam perkhidmatan pengangkutan awam diingatkan supaya sentiasa mematuhi garis panduan yang ditetapkan oleh Kementerian Kesihatan dari semasa ke semasa berikutan PKP masih lagi dikuatkuasakan dan belum ditamatkan,” menurutnya dalam kenyataan hari ini.

Beliau berkata memandangkan lebih ramai pengguna akan berada di stesen dan perhentian atau terminal berikutan pengumuman Perdana Menteri Tan Sri Muhyiddin Yassin mengenai Perintah Kawalan Pergerakan Bersyarat (PKPB), pengendali pengangkutan awam diarahkan mengambil langkah pencegahan sewajarnya.

Ini termasuk memastikan jarakan selamat diamalkan, pensanitasi tangan mudah diperoleh dan kerap menjalankan sanitasi di tandas awam, tempat duduk serta tempat yang sentiasa disentuh orang ramai, katanya.

“Pengguna pengangkutan awam diingatkan supaya mematuhi semua garis panduan jarak selamat sekurang-kurangnya satu meter selagi mana ia boleh dilaksanakan. Gunakan kaedah tanpa sentuhan ketika berurus niaga jika boleh,” katanya.

Wee juga menasihatkan pengguna supaya mematuhi peraturan tambahan yang ditetapkan pengendali pengangkutan awam, sekiranya ada.

“Penumpang dan kakitangan pengangkutan awam juga digalakkan untuk memakai penutup hidung dan mulut serta pensanitasi tangan sebelum dan selepas menggunakan pengangkutan awam,” katanya.

Beliau turut mengingatkan individu yang mempunyai suhu badan tinggi agar tidak menggunakan pengangkutan awam dan segera menjalani pemeriksaan di klinik kesihatan terdekat.

Kementerian Pengangkutan dan agensi di bawahnya akan terus meningkatkan pemeriksaan kesihatan di stesen pengangkutan awam secara berkala.

Wee berkata garis panduan kesihatan untuk perkhidmatan pengangkutan awam juga boleh diguna pakai oleh pekerja di bahagian logistik.

Beliau berkata operasi sektor darat digalakkan menggunakan mod pengangkutan kargo melalui rel dan bukannya pengangkutan jalan raya seperti pemindahan antara terminal, selagi boleh.

“Kenderaan seperti lori perlu disanitasi dengan kerap dan para pemandu juga perlu sentiasa mengamalkan jarakan selamat ketika berada di tempat kerja,” katanya.

Wee juga memaklumkan setakat ini, operasi untuk kapal persiaran tidak dibenarkan. – BERNAMA


PBS Tolak Cadangan Perjanjian Baharu Ganti MA63

KOTA KINABALU: Parti Bersatu Sabah (PBS) menolak cadangan untuk melupakan Perjanjian Malaysia 1963 (MA63) dan menggantikannya dengan perjanjian baharu di antara Kerajaan Pusat, Sabah dan Sarawak.

Presidennya, Datuk Seri Dr Maximus Ongkili, berkata cadangan itu bukan langkah yang betul untuk menyelesaikan isu berkaitan MA63 dan tuntutan mengenainya yang disuarakan kedua-dua negeri Borneo itu.

Katanya, cadangan menggantikan MA63 dengan perjanjian baharu tidak boleh dilaksanakan kerana MA63 menjadi rujukan penting dan asas untuk membincangkan isu yang memberi manfaat kepada kedua-dua negeri berkenaan.

“Kita perlu memahami bahawa MA63 dan Akta Malaysia juga dibentangkan di Parlimen dan Dewan Undangan Negeri (DUN) Sabah serta Sarawak.

“Jika kita ingin merangka perjanjian baharu, perjanjian itu juga perlu dibentangkan di Parlimen dan kedua-dua DUN untuk persetujuan,” katanya dalam satu kenyataan, di sini.

Beliau yang juga Menteri di Jabatan Perdana Menteri (Hal Ehwal Sabah dan Sarawak) berkata demikian sebagai mengulas cadangan bekas Yang Dipertua Dewan Rakyat, Tan Sri Pandikar Amin Mulia mengenai perjanjian baharu dengan Putrajaya bagi menggantikan MA63.

Maximus berkata, Pandikar perlu memahami bahawa persekutuan memerlukan perjanjian sebagai titik rujukan asas.

“Maknanya, dalam hal ini, jika tiada MA63, maka tiadalah titik rujukan asas. Katakanlah jika anda tidak berpuas hati dengan perlembagaan persekutuan sedia ada, apa dokumen rujukan yang boleh anda gunakan untuk membahaskannya?” katanya.

Beliau tidak menafikan perjanjian baharu dengan Putrajaya perlu dibuat, namun katanya, ia mesti berdasarkan MA63 dan bukan untuk menggantikan perjanjian asal berkenaan.

Maximus turut menjelaskan, berdasarkan undang-undang, jika ada individu berdepan dengan rungutan, aduan atau pecah amanah, mereka berhak menolak sekiranya ia bercanggah dengan perjanjian yang ditandatangani.

“Oleh itu, pihak yang menghadapi isu ketidakpatuhan terhadap sebarang perjanjian boleh membuat aduan dan rayuan untuk tindakan selanjutnya. Sekiranya proses itu gagal, hanya dengan itu, anda boleh melupakan MA63 dan memilih proses perundangan atau demokrasi berpolitik.

“Namun, Malaysia masih memiliki pemimpin yang berfikiran waras, bukan hanya di peringkat Kerajaan Pusat tetapi juga di Sabah dan Sarawak, yang komited untuk memelihara, mengukuhkan dan memperbaharui Persekutuan Malaysia dan ia akan mengembangkan ideologi Sabah Maju Jaya dan Sarawak sebagai rakan sekutu persekutuan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jadikan Daerah Semporna Contoh Penurunan Kes Covid-19

KOTA KINABALU: Daerah Semporna dijadikan contoh kejayaan usaha mengekang penularan Covid-19 di Sabah daripada kawasan paling teruk terjejas kepada antara daerah paling sedikit kes positif hari ini.

Menteri Kerajaan Tempatan dan Perumahan Sabah Datuk Masidi Manjun berkata, kejayaan itu adalah hasil usaha keras petugas barisan hadapan dan penduduknya membantu menghalang penularan Covid-19.

“Sebelum ini daerah Semporna adalah daerah yang digeruni kerana paling tinggi kes positif Covid-19. Namun, hari ini hanya ada satu kes positif di sana.

“Kita berterima kasih kepada petugas barisan hadapan Kementerian Kesihatan Malaysia (KKM) yang bertungkus-lumus menangani kes Covid-19 di sana dan ditambah lagi kerjasama baik penduduknya.

“Sehubungan itu, ia wajar dijadikan contoh dan memberi motivasi kepada penduduk di daerah lain untuk terus mematuhi prosedur operasi standard (SOP) dalam usaha menurunkan kes positif Covid-19,” katanya pada sidang media perkembangan semasa Covid-19 Sabah, di sini, malam ini.

Sabah mencatat 320 kes positif baharu Covid-19 hari ini dengan Kota Kinabalu mencatat kes tertinggi sebanyak 72 kes, manakala Semporna yang terrendah dengan hanya satu kes.

Secara keseluruhan Sabah merekodkan kumulatif kes sebanyak 29,897 kes setakat hari ini, manakala sebanyak 27,046 kumulatif kes sembuh termasuk 405 orang yang dibenarkan keluar hospital hari ini.

Sementara itu, Masidi berkata, kes jangkitan Covid-19 di Sabah hari ini kebanyakannya membabitkan kontak rapat iaitu sebanyak 187 kes atau 58 peratus daripada jumlah kes positif keseluruhan.

“Berdasarkan angka itu, ia menunjukkan betapa cepatnya virus ini merebak dalam kalangan kontak rapat selain pentingnya langkah segera menjalani saringan jika kita terdedah kepada individu yang disahkan positif Covid-19,” katanya.

Mengulas lanjut, Masidi berkata mulai esok, Jabatan Kesihatan negeri akan meningkatkan ujian saringan Covid-19 di lokasi yang disyaki mempunyai kebarangkalian jabgkitan virus yang tinggi.

Langkah itu, katanya dijangka menyebabkan statistik kes positif Covid-19 di negeri ini meningkat dalam tempoh beberapa hari akan datang. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Sabah Guna ‘Black Maria’ Disiplinkan Rakyat Degil

TAWAU: Polis Sabah akan bertindak lebih tegas termasuk menggunakan kenderaan ‘Black Maria’ dalam memastikan rakyat lebih patuh terhadap Perintah Kawalan Pergerakan (PKP).

Pesuruhjaya Polis Sabah Datuk Zaini Jass berkata, sudah sampai masanya polis mengambil pendekatan yang lebih tegas dan serius dalam mendisiplinkan orang ramai.

Beliau menjelaskan, PKP yang sudah memasuki fasa ketiga dan masyarakat sewajarnya sudah maklum dan memahami tujuan sebenar pelaksanaannya.

“Sudah cukup masanya pihak polis memberikan nasihat dan orang ramai semua sudah tahu berkaitan arahan PKP termasuk menjaga penjarakan sosial masing-masing.

“Untuk tujuan itu, saya juga sudah mengarahkan semua Ketua Polis Daerah, jika perlu keluarkan kenderaan Black Maria untuk lakukan tangkapan dan jika jumpa (yang ingkar) terus tangkap,” katanya pada sidang media di IPD Tawau, hari ini.

Dalam pada itu, beliau menjelaskan seramai 525 individu ditahan sepanjang pelaksanaan PKP fasa ketiga berbanding fasa kedua (284) dan fasa pertama (96) yang membabitkan sejumlah 372 kertas siasatan sudah dibuka.

Katanya, jumlah tangkapan yang tinggi juga menyumbang kepada peningkatan kadar pematuhan PKP di seluruh Sabah yang ketika ini berada pada tahap 97.2 peratus.

Dalam perkembangan lain, Zaini turut menegaskan PDRM sentiasa meningkatkan kawalan di kawasan sempadan khasnya antara Indonesia dan Filipina daripada dibolosi rakyat kedua-dua negara jiran itu.- HMetro


GRS Perlu Hargai Kepercayaan Rakyat, Bersungguh-Sungguh Bangunkan Sabah – Bung Moktar

KOTA KINABALU, 5 Feb : Kepercayaan yang diberikan kepada Gabungan Rakyat Sabah (GRS) untuk menerajui kerajaan negeri perlu dihargai dengan wakil rakyatnya bekerja bersungguh-sungguh untuk membangunkan negeri itu.

Timbalan Ketua Menteri Datuk Seri Bung Moktar Radin berkata justeru, semua wakil rakyat GRS perlu bekerja sebagai satu pasukan bagi memenuhi aspirasi rakyat itu.

Beliau berkata langkah itu juga amat penting bagi mewujudkan kerajaan stabil yang berupaya mendepani krisis politik, kesihatan dan ekonomi akibat pandemik COVID-19.

“Rakyat meletakkan kepercayaan serta aspirasi yang tinggi kepada kerajaan yang ada hari ini, justeru kita perlu menghargai kepercayaan tersebut dengan kesungguhan bekerja memajukan Sabah serta melupakan segala perbezaan demi mencapai kesejahteraan dan kebajikan rakyat,” menurutnya dalam kenyataan hari ini.

Bung Moktar berkata pendekatan baharu bagi memenuhi aspirasi rakyat juga perlu dilakukan dengan meninggalkan amalan lama seperti hanya mengumumkan projek dan peruntukan namun kurang komitmen untuk melaksanakannya.

“Rakyat ketika ini begitu matang berfikir dan menilai tindakan kerajaan dan wakil rakyat, mereka tidak lagi terbuai dengan pengumuman berapa banyak peruntukan untuk melaksanakan projek pembangunan, apa yang mereka harapkan ialah umum dan segerakan pelaksanaannya” kata beliau.

Menteri Kerja Raya negeri yang juga Ahli Dewan Undangan Lamag itu turut mengakui Sabah masih jauh ketinggalan dalam aspek pembangunan insfrastruktur, kesihatan serta pendidikan dan isu tersebut perlu diberi perhatian oleh kerajaan pusat. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya Sudah Tidak Tahan!’ – Suami Belasah Isteri Dengan Kayu Besbol Sampai Mati, Bunuh 4 Anaknya

Seorang bapa didakwa membunuh isteri dan empat orang anaknya kerana tidak tahan dengan sikap isterinya yang suka berleter sehingga membuatkan dia rasa rimas dan tertekan.

Michael Jones, 38, membunuh isterinya, Casei Jones, 32, dengan menggunakan kayu besbol, sementara empat lagi anaknya berusia antara satu hingga 10 tahun dicekik atau dilemaskan sehingga mati.

Perbuatan Jones terbongkar selepas kereta yang dipandunya terbabit dalam kemalangan di Brantley County, Georgia, pada 18 September lalu yang membawa kepada penemuan mayat Casei dalam keadaan mereput di dalam kenderaan itu, selepas polis terhidu bau busuk.

Ketika disoal siasat, Jones berkata dia tidak tahan mendengar isterinya kerap berleter, menekan dan mengganggunya sejak rumah tangga mereka mula berantakkan kerana mangsa mengesyaki dia curang.

Marah dengan tuduhan itu, Jones terus mengambil kayu besbol dan memukul Casei sehingga mati  pada 10 Julai. Beberapa minggu kemudian, Jones membunuh dua anaknya berusia 10 dan 5 tahun dengan cara mencekik dan melemaskan mangsa dalam tab mandi.

Beberapa hari kemudian, dia nekad untuk menyerah diri kepada pihak berkuasa, tetapi gagal berbuat demikian dan pulang ke rumah untuk membunuh dua lagi anaknya berusia 1 dan 2 tahun dengan melemaskan mereka di dalam tab mandi.

Difahamkan, Jones menyembunyikan mayat kesemua mangsa dalam kereta sehingga 16 September lalu dia membawa kesemua mayat itu ke Charlton County untuk ditanam di tepi jalan.

Ketika Jones dalam perjalanan ke Georgia Brantley County untuk menanam mayat isterinya, kenderaannya terbabit dalam kemalangan yang membawa kepada penemuan mayat Casei selepas polis terhidu bau busuk yang datang dari kenderaannya.

Ditanya kenapa empat anaknya turut menjadi mangsa, Jones menjelaskan kerana keempat-empatnya mempunyai kaitan dengan mangsa yang membuatkan dia marah.

Ketika disoal siasat, Jones berkata dia kini berasa lebih tenang dalam tahanan polis.


Ingin Sambut Aidilfitri, 6 Tahanan Lolos Dari Depoh Tahanan

KOTA KINABALU: Sembilan tahanan di Depoh Tahanan Imigresen (DTI) Manggatal, di sini, cuba melarikan diri pagi tadi, dipercayai untuk menyambut Hari Raya Aidilfitri.

Sumber berkata, semua tahanan berusia 20 hingga 40-an itu melarikan diri dengan memanjat tembok DTI, tetapi tiga daripadanya ditahan semula dalam kawasan pagar DTI oleh pegawai Jabatan Imigresen yang sedang membuat kawalan.

Beliau berkata, enam lagi tahanan itu melarikan diri ke arah belakang DTI, berhampiran sebuah kampung di kawasan berkenaan.

“Usaha memburu enam tahanan giat dijalankan dengan kerjasama Jabatan Imigresen dan polis,” katanya.

Pesuruhjaya Polis Sabah, Hazani Ghazali ketika dihubungi mengesahkan kejadian itu dan operasi memburu tahanan terbabit giat dijalankan.

Sebelum ini, sekumpulan tahanan di DTI Manggatal dilaporkan merusuh kerana tidak berpuas hati tidak dibenarkan pulang menyambut Syawal.

Bagaimanapun, keadaan berjaya dikawal selepas Unit Tempur Ringan (LSF) dari Ibu Pejabat Polis Daerah Kota Kinabalu dikerah ke DTI itu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Ikat Selangor Di Stadium MBPJ

PETALING JAYA: Selangor FC melepaskan peluang keemasan untuk merampas kedudukan keempat Liga Super dari Penang FC apabila terikat 2-2 dengan Sabah FC di Stadium Majlis Bandaraya Petaling Jaya (MBPJ), di sini, sebentar tadi.

Selangor dikejutkan dengan jaringan pembukaan Sabah yang dihasilkan bekas penyerang berbisa Red Giants, Amri Yahyah pada minit ke-31.

Anak buah Karsten Neitzel terpaksa menunggu hingga minit ke-57 untuk menyamakan kedudukan menerusi percubaan jarak dekat Ifedayo Olusegun.

Olusegun terus menjadi peledak berbisa buat Selangor apabila menyumbat gol kedua pada minit ke-72 selepas menyudahkan hantaran Shahrel Fikri Md Fauzi.

Bobby Gonzales muncul pemusnah impian Selangor untuk meraih tiga mata di gelanggang sendiri apabila meledak gol penyamaan buat Sabah pada minit ke-88.

Keputusan itu menyaksikan Selangor kekal di kedudukan kelima dengan mengumpul 15 mata selepas 10 perlawanan, manakala Sabah mengutip 10 mata di kedudukan kelapan. – BH Online


(VIDEO) Muhammad Haiqal Raja Pecut Baharu Asia Tenggara

CLARK: Muhammad Haiqal Hanafi muncul sebagai manusia terpantas di rantau Asia Tenggara selepas meraih pingat emas acara 100m Sukan SEA di Stadium Olahraga New Clark City, di sini, sebentar tadi.

Pelari berusia 20 tahun itu, muncul juara selepas `membakar’ trek dengan kepantasan masa 10.35 saat (s), mengatasi pencabar utama dari Thailand, Ruttanapon Sowan di tempat kedua dengan 10.49s untuk sekali gus bergelar raja pecut baharu Asia Tenggara.

Lac bandit Chuanchai juga dari Thailand melengkapkan senarai pemenang podium selepas catatan 10.52s cukup untuk menjulangnya di tempat ketiga.

Catatan itu bukan saja memastikan dia mengambil alih status raja pecut Asia Tenggara daripada rakan senegara, Khairul Hafiz Jantan yang memenanginya dua tahun lalu di Kuala Lumpur tetapi juga memperbaharui rekod peribadinya.

Detik itu turut disaksikan Khairul Hafiz, 21 yang kemudiannya turun beraksi dalam acara 4x100m.


Peniaga Sayur Kundasang Terjejas Harap Dapat Bantuan

KOTA KINABALU: Lebih 200 peniaga sayur tanah tinggi di Kundasang, kira-kira 95 kilometer (km) dari sini, terjejas pendapatan harian apabila tiada pelancong atau pelanggan dari luar yang singgah ke daerah berkenaan.

Pengerusi Persatuan Penjaja Kundasang, Mariana Taliban, berkata daripada 228 peniaga di gerai sayur dan buah, hanya kira-kira 30 peniaga yang masih berjual setakat ini.

Beliau tidak menafikan, keadaan itu turut disebabkan pelaksanaan Perintah Kawalan Pergerakan Bersyarat (PKPB) baru-baru ini, selain peniaga tiada modal untuk berniaga terutama penjaja buah-buahan.

“Pendapatan harian kami terutama peniaga yang bergantung sepenuhnya dengan jualan sayur atau buah-buahan memang terjejas teruk. Ini kerana kebanyakan pelanggan kami di gerai ini lebih kepada orang luar seperti pelancong atau yang singgah sebelum meneruskan ke daerah lain.

“Bagaimanapun, sekarang kami hanya mengharapkan penduduk setempat sahaja untuk membeli yang kadang-kadang tidak sampai pun 20 orang satu hari. Jika ada pun orang luar yang singgah, lazimnya hanya mereka yang dapat merentas daerah atas urusan kerja.

“Keadaan ini menyebabkan kadang-kadamg satu hari kami hanya memperoleh RM50 sahaja berbanding sebelum ini yang mencecah hingga lebih RM400 sehari,” katanya kepada BH di sini.

Persatuan Penjaja Kundasang mempunyai 228 ahli merangkumi peniaga di gerai sayur, buah, bunga, ikan, runcit dan pemborong, dengan 164 adalah penjual sayur.

PKPB seluruh Sabah bermula pada 13 Oktober lalu dan diteruskan sehingga 9 November ini.

Bagaimanapun, Mariana berkata peniaga di gerai buah-buahan dengan membabitkan 34 peniaga, sudah tidak beroperasi sejak Perintah Kawalan Pergerakan (PKP) pada Mac lalu hingga sekarang.

“Ini kerana mereka sudah tiada modal untuk memulakan perniagaan selepas PKP dulu,” katanya.

Beliau berkata, bagaimanapun tiada lambakan sayur kali ini berbanding ketika pelaksanaan PKP pada Mac lalu.

“Pengeluaran sayur tanah tinggi kali ini tidak begitu banyak tetapi masih cukup untuk menampung permintaan. Cuma masalah sekarang, kami tiada pembeli,” katanya.

Sehubungan itu, Mariana berharap masalah yang dihadapi peniaga di Kundasang dapat diberi perhatian oleh kerajaan.

Ini (berniaga) adalah ekonomi utama kami di sini sebab itu kami berharap kerajaan akan memberi bantuan. Ini termasuk bantuan bakul makanan yang diharapkan bukan hanya kepada mereka yang kuarantin tetapi semua peniaga.

“Ini kerana semua peniaga juga terjejas, bukan mereka yang kuarantin sahaja. Kami berharap tiada yang dikecualikan daripada menerima bantuan,” katanya turut merakamkan terima kasih kepada kerajaan yang memberi bantuan kepada peniaga dikenakan kuarantin. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKP: Masa Depan Tukang Gunting Rambut Makin Kabur

KUALA LUMPUR: Pada fasa pertama Perintah Kawalan Pergerakan (PKP) tahun lalu, perkhidmatan guntingan, dandanan rambut dan pusat kecantikan adalah antara sektor terakhir diberikan kebenaran beroperasi.

Alasannya, ia sukar mematuhi arahan penjarakan sosial ditetapkan Kementerian Kesihatan (KKM) kerana membabitkan sentuhan fizikal dan dikhuatiri meningkatkan risiko jangkitan COVID-19.

Ironinya, selepas dibenarkan beroperasi bermula 10 Jun tahun lalu ketika fasa PKP Pemulihan, sektor berkenaan yang menyumbang Keluaran Dalam Negara Kasar berjumlah RM13.5 bilion setahun tidak pernah pun ‘melakar’ kluster baharu COVID-19.

Tidak dinafikan sememangnya wujud kes positif, namun itu pun hanya membabitkan tukang gunting rambut warga asing yang didapati memberikan perkhidmatan secara tidak sah dari rumah ke rumah sebelum kebenaran rasmi diberikan.

Tatkala baru bertatih semula selepas terjejas teruk akibat dipaksa ‘berhibenarsi’, sejarah kembali berulang kepada kira-kira 74,500 tenaga kerja dari 16,728 perniagaan berdaftar di bawah sektor itu yang terpaksa sekali lagi menutup pintu perniagaan mereka pada pelaksanaan PKP 2.0 kali ini.

Wakil Gabungan Pendandan Rambut Malaysia, Bambang Sutrisno Soteto ketika dihubungi Bernama, berkata sejak PKP dilaksanakan Mac tahun lalu sehingga kini kira-kira 5,800 salon dan pusat dandanan rambut terpaksa gulung tikar.

Bimbang semakin ramai terpaksa gulung tikar kali ini, beliau berkata pihaknya sudah menghantar surat rayuan kepada Kementerian Perdagangan Antarabangsa dan Industri (MITI) untuk memohon kebenaran beroperasi.

“Sebelum ini kami sudah membuktikan mampu mematuhi SOP ditetapkan dan tidak pernah lagi wujud kluster gunting rambut, kami yakin kali ini kami juga mampu mematuhi SOP berkenaan,” katanya.

Antara SOP ditetapkan kerajaan bagi sektor ini termasuk pemakaian pelindung muka, apron pakai buang dan satu set sarung tangan bagi setiap pelanggan serta menjaga jarak antara pelanggan sekurang-kurangnya dua meter, selain memastikan bilangan pelanggan mengikut keluasan premis.

Sementara itu, Presiden Persatuan Spa Malaysia (Amspa) Datin Jeanette Tembakau khuatir industri spa juga bakal ‘nazak’ sekiranya terus tidak mendapat kebenaran untuk beroperasi.

Sehingga kini, beliau anggarkan terdapat kira-kira 60 spa yang terpaksa ditutup kerana tidak mampu menanggung bebanan kos.

“Kami sangatlah menitikberatkan kebersihan dan pematuhan SOP sewaktu bekerja. Malah dalam satu bilik pun biasanya paling ramai dua pelanggan saja dan katil juga memang diletakkan berjauhan. Kami turut mewajibkan latihan berhubung SOP kepada spa terapi kami secara dalam talian,” katanya.

Beliau juga menyatakan industri spa sebenarnya boleh diumpamakan sebahagian daripada perkhidmatan perlu memandangkan fungsinya berkaitan dengan kesihatan terutamanya terapi yang sangat berkesan untuk mengurangkan tekanan.

“Sekarang memang banyak orang menghadapi tekanan terutamanya apabila ‘terperangkap’ disuruh duduk di rumah, bekerja di rumah. Kurang pergerakan menyebabkan tubuh badan letih dan tidak bermaya,” katanya menambah bahawa ketika ini terdapat lebih kurang 400 ahli berdaftar di bawah Amspa.

Seorang pengusaha spa selama lima tahun, Shalwiza Rahmat, 36, berkata seperti mana perniagaan lain, mereka juga perlu ‘survive’, perlu ada aliran tunai untuk menanggung gaji pekerja dan sewa premis.

“Tidak bermakna kami perlu dipinggirkan sebegini. Cukuplah tahun lalu diarah tutup selama tiga bulan.

“Masih belum pulih. Bagaikan jatuh ditimpa tangga,” kata pemilik Derma Medispa yang beroperasi di Johor.  – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita maut dibaham buaya peliharaan

MINAHASA (INDONESIA) : Seorang wanita maut dibaham seekor buaya peliharaan di kepulauan Sulawesi, kata pihak berkuasa hari ini.

Menurut pihak berkuasa, Deasy Tuwo, ketua makmal ladang mutiara di Minahasa di Utara Sulawesi, dibaham buaya berukuran 4.4 meter itu Khamis lalu.

Mayat wanita berusia 44 tahun itu yang hampir tidak dikenali ditemui rakan sekerjanya keesokan pagi, kata pegawai agensi perlindungan tempatan, Hendrik Rundengan,

“Petunjuk yang kami dapati ialah mangsa terjatuh ke dalam habitat buaya itu,” katanya sambil menambah, insiden berkenaan masih dalam siasatan polis.

Rundengan berkata, reptilia terbabit yang diberi nama Merry menelan sebelah tangan mangsa manakala hampir keseluruhan abdomen didapati masih hilang.

“Kemungkinan besar bahagian itu berada di dalam perut haiwan berkenaan,” katanya.

Buaya gergasi itu diberi suntikan pelali sebelum dikeluarkan dari habitatnya Isnin lalu dalam operasi selama tiga jam yang membabitkan puluhan pekerja termasuk pegawai perlindungan, tentera dan polis.

Rundengan memberitahu, haiwan berkenaan dimiliki secara haram dan akan dipindahkan ke kawasan perlindungan.

Gugusan Indonesia habitat untuk pelbagai jenis hidupan liar termasuk beberapa spesies buaya yang sering menyerang dan membunuh manusia.

Pada April 2016, eorang pelancong Russia maut diserang reptilia itu dii kepulauan Raja Ampat yang juga antara lokasi menyelam popular negara berkenaan. – AFP


9,890 Kes Baharu Covid-19, Tiga Negeri Catat Ribuan Kes

PUTRAJAYA: Kementerian Kesihatan (KKM) melaporkan 9,890 kes baharu Covid-19, menjadikan jumlah jangkitan meningkat kepada 2,313,727 kes setakat ini.

Ketua Pengarah Kesihatan, Dr Noor Hisham Abdullah berkata, Sarawak terus mencatatkan jumlah jangkitan harian tertinggi dengan 1,413 kes.

Ia diikuti Selangor yang mencatatkan sebanyak 1,402 kes, Kelantan (1,032), Johor (993), Sabah (820), Perak (794), Pulau Pinang (721), Terengganu (699), Pahang (564), Kedah (503), Melaka (260), Kuala Lumpur (250), Perlis (200), Negeri Sembilan (180) dan Putrajaya (59).

Tiada kes baharu direkodkan di Labuan.


RM1.25 Bilion Naik Taraf, Pembangunan Semula 237 Sekolah Daif Di Sabah

KUALA LUMPUR: Sebanyak RM3.06 bilion diluluskan menerusi Rancangan Malaysia Ke-11 (RMKe-11) bagi projek naik taraf dan pembangunan semula 773 sekolah daif di seluruh negara.

Menteri Kanan (Pendidikan), Dr Radzi Jidin, berkata peruntukan itu digunakan untuk menaik taraf atau membina semula kelas, asrama, bangunan pentadbiran dan kemudahan lain.

Daripada keseluruhan peruntukan itu, katanya, sebanyak RM1.25 bilion digunakan bagi kerja naik taraf dan pembangunan semula bangunan daif di 237 sekolah di Sabah.

“RM630.7 juta sudah disalurkan bagi membiayai projek naik taraf dan pembangunan semula antara 2017 hingga tahun lalu, manakala sebanyak RM621.2 juta diperuntukkan bagi tujuan sama, tahun ini.

“Sebanyak 150 projek siap sepenuhnya dengan 129 daripadanya sudah dikeluarkan ‘Certificate of Practical Compliance’ (CPC) atau ‘Certificate of Partial Occupation’ (CPO), manakala 21 lagi dalam proses mendapatkan CPO.

“Baki tiga projek masih dalam pembinaan, manakala 19 lagi dalam proses perolehan dan 65 di fasa pra bina dengan ia berdasarkan status pelaksanaan projek di Sabah sehingga 20 Julai lalu,” katanya menjawab soalan Ahmad Hassan (WARISAN-Papar) ketika sesi pertanyaan lisan Dewan Rakyat di sini, hari ini.

Radzi berkata, Kementerian Pendidikan turut menerima peruntukan bernilai RM410 juta di bawah Pakej Rangsangan Ekonomi 2020 bagi kerja menaik taraf, baik pulih dan selenggara kemudahan di sekolah.

“Semua peruntukan ini sudah disalurkan ke Jabatan Pendidikan Negeri dan Pejabat Pendidikan Daerah, pada April lalu. Di Sabah khususnya, sejumlah RM125 juta sudah disalurkan bagi pelaksanaan projek ini.

“Peruntukan ini dijangka akan memberi manfaat kepada sekurang-kurangnya 391 sekolah di Sabah,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Sampai ketemu lagi ya sayang’ – Ifan Seventeen

Isteri vokalis kumpulan muzik Indonesia, Seventeen, Riefian Fajarsyah atau Ifan, selamat dikebumikan di Ponorogo, Jawa Timur, Indonesia, hari ini.

Dylan Sahara Puteri antara mangsa korban tsunami di Selat Sunda, Indonesia, Sabtu lalu.

Menurut laporan Detik.com, Ifan kelihatan sugul ketika pengebumian arwah Dylan selain dilihat enggan meninggalkan kubur isterinya itu usai pengebumian.

“Sudah pulang ya sayang, sampai ketemu lagi,” kata Ifan sambil menyiram air mawar di kubur isterinya.

Menerusi laporan portal berita Indonesia itu lagi, Ifan memohon maaf bagi pihak isterinya dan meminta masyarakat mendoakan agar kematian isterinya husnul khotimah.

Selain Dylan, tiga lagi ahli kumpulan Seventeen serta pengurus band itu, Oki Wijaya, termasuk pemain bass; Bani, pemain dram; Andi dan pemain gitar; Herman turut maut dalam tragedi yang membadai persisiran pantai Banten dan Lampung.

“Bukan hanya untuk isteri dan rakan-rakan Seventeen saja, saya juga mohon doa untuk semua mangsa tsunami agar amalan mereka diterima di sisi Allah SWT dan semoga husnul khotimah,” kata Ifan.

Terdahulu, band itu dilaporkan memenuhi jemputan dalam majlis tertutup di Tanjung Lesung Beach Resort, di Pandeglang, Banten.

Satu video memaparkan detik terakhir kumpulan itu sedang mengadakan persembahan sebelum ombak tsunami datang ‘menyapu’ pentas dan penonton, tular di laman sosial.

Dalam video itu, Ifan sedang menyampaikan sebuah lagu sebelum ombak tsunami datang dari bahagian belakang pentas.

Ifan satu-satunya ahli kumpulan Seventeen yang terselamat dalam kejadian itu. – Agensi


PRN Sabah: Bung Moktar, Hajiji Ke Istana Negeri

Kota Kinabalu: Mesyuarat menentukan Ketua Menteri Sabah yang baharu, hari ini masih ‘tergantung’ kerana tiada wakil dinamakan untuk jawatan itu.

Datuk Seri Bung Moktar Radin dari kem Barisan Nasional ketika ditemui di luar bilik mesyuarat memaklumkan akan ke Istana Negeri bersama Datuk Hajiji Noor dari Perikatan Nasional (PN) dan Datuk Jahid Jahim dari Parti Bersatu Sabah (PBS).

Selain itu, pemimpin kanan GRS, PN dan BN juga turut dilihat keluar dari bilik mesyuarat berkenaan.- HMEtro


Pusat Beli Belah Kompleks Ujana Kewangan Labuan Diarah Tutup

LABUAN: Jabatan Kesihatan Labuan hari ini mengarahkan pusat beli-belah di Kompleks Ujana Kewangan Labuan ditutup berkuat kuasa hari ini ekoran beberapa penemuan kes COVID-19 di premis berkenaan.

Pengarahnya Dr Ismuni Bohari berkata pihaknya mengesan satu kes positif melibatkan kakitangan dan beberapa pesakit positif COVID-19 yang berkunjung ke premis di kompleks berkenaan.

Beliau berkata penutupan tiga hari sehingga 16 Mei itu bertujuan untuk mengesan kontak dan proses sanitasi.

Pengurus kanan kompleks, Ishamuddin Mansor berkata penutupan itu tidak membabitkan ratusan unit pejabat kewangan luar pesisir Malaysia dan antarabangsa di bangunan pejabat utama kompleks berkenaan.

“Pangsapuri Perkhidmatan Beta dan Kondominium Alpha yang terletak di dua sayap kompleks kekal dibuka kepada penyewa, namun dengan penguatkuasaan prosedur operasi standard (SOP) yang ketat,” katanya.

Arahan penutupan pusat beli-belah berkenaan hari ini merupakan kali kedua selepas November lepas dengan kemunculan kluster Sky Coklat membabitkan beberapa staf kedai bebas cukai.

Labuan merekodkan jumlah kumulatif kes jangkitan sebanyak 2,507 setakat ini dengan satu kluster aktif Layang-Layangan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Tambah Baik Strategi Untuk Percepat Proses Vaksinasi

KOTA KINABALU, 16 Julai : Jabatan Kesihatan Negeri Sabah (JKNS) akan menambah baik proses vaksinasi COVID-19 di pusat pemberian vaksin (PPV) di seluruh negeri dalam usaha meningkatkan jumlah penerima vaksin harian.

Pengarah JKNS Dr Rose Nani Mudin berkata antara strategi yang akan dilaksanakan ialah mempercepatkan tempoh pemeriksaan kesihatan bagi melancarkan lagi proses vaksinasi, supaya lebih ramai dapat menerima suntikan setiap hari.

“Kebanyakan yang hadir adalah responden sihat. Konsultasi kesihatan dengan doktor masih dibuat selepas pendaftaran, namun, pemeriksaan klinikal secara teliti hanya dibuat pada responden yang mengadu pening kepala atau tidak sihat sahaja,” katanya dalam temu bual eksklusif bersama Bernama dan RTM di sini baru-baru ini.

Beliau, yang memulakan tugas sebagai Pengarah JKNS Selasa lepas (13 Julai), berkata penambahbaikan itu dilihat mampu menggandakan jumlah pemberian vaksin sehingga dua kali ganda, selain memastikan sasaran 40 peratus kadar vaksinasi yang ditetapkan Pelan Pemulihan Negara direalisasikan secepat mungkin.

“Sabah juga tidak mahu ketinggalan dalam konteks ini kerana misi dan visi kita untuk memvaksinasi semua penduduk secepat dan seramai mungkin,” katanya.

Bagi kawasan pedalaman, Dr Rose Nani berkata Kementerian Kesihatan (KKM) dan Jawatankuasa Badan Bertindak Imunisasi COVID-19 (CITF) Sabah telah menetapkan beberapa strategi termasuk memperkenalkan pemberian vaksin satu dos seperti CanSino.

Beliau berkata pihaknya sedang menunggu bekalan vaksin berkenaan untuk diberikan kepada penduduk pedalaman, namun buat masa ini, proses pemberian vaksin di kawasan berkenaan masih diteruskan seperti biasa.

Sementara itu, Dr Rose Nani, yang terlibat secara langsung dalam program vaksinasi di peringkat kebangsaan sebelum ini, akan memanfaatkan pengalamannya untuk meningkatkan kadar serta keupayaan pemberian vaksin kepada penduduk Sabah.

Antaranya beliau berperanan dalam pembukaan PPV mega di Kuala Lumpur seperti di Pusat Dagangan Dunia Kuala Lumpur, Pusat Konvensyen Kuala Lumpur dan Pusat Pameran dan Perdagangan Antarabangsa Malaysia, selain pembukaan PPV mega di Selangor seperti Pusat Konvensyen dan Pameran Antarabangsa Mines, Serdang dan Pusat Konvensyen Setia City, Shah Alam.

“Saya fikir kaedah yang digunakan di PPV terbabit boleh digunakan di Sabah supaya lebih ramai rakyat dapat divaksin,” katanya.

Bagaimanapun, beliau mengingatkan rakyat Sabah untuk terus mengamalkan norma baharu seperti memakai pelitup muka, menjaga jarak fizikal dan kerap membasuh tangan sehingga negeri itu berjaya memvaksinasi 80 peratus penduduknya, agar kadar jangkitan dan kluster baharu ketika ini dapat dikurangkan.

Dr Rose Nani, sebelum ini menggalas jawatan Timbalan Pengarah (Penyakit Berjangkit) Bahagian Kawalan Penyakit, dilantik sebagai Pengarah Kesihatan Sabah bagi menggantikan Datuk Dr Christina Rundi yang ditukarkan ke Bahagian Pembangunan Kesihatan Keluarga.- BERNAMA


Perhimpunan MA63 di Kuching berlangsung aman

KUCHING, 19 Jan – Perhimpunan aman solidariti Perjanjian Malaysia 1963 (MA63) anjuran Kelab Kesetiaan Sarawak (KKS) yang bertujuan memberi kesedaran mengenai kepentingan hak Sarawak kepada rakyat negeri ini berlangsung aman tanpa sebarang kejadian yang tidak diingini.

Tinjauan Bernama mendapati kira-kira 200 peserta berpakaian serba hitam berkumpul di sekitar pusat membeli-belah Plaza Merdeka, sebelum berarak ke Padang Merdeka yang terletak berhadapan bangunan itu pada pukul 3.00 petang.

Difahamkan perhimpunan berkenaan tidak melibatkan sebarang parti politik, dan telah mendapat permit daripada polis, Dewan Bandaraya Kuching Utara (DBKU) serta pihak berkuasa berkaitan yang lain.

Lokasi perhimpunan itu juga dikawal ketat oleh polis.

Perhimpunan itu diisi dengan lima slot ucapan solidariti MA63 daripada pelbagai lapisan anak Sarawak yang menyampaikan ucapan secara sukarela berpentaskan sebuah kereta pacuan empat roda, Ford Ranger.

Berlatar belakangkan pentas yang tertera dengan tulisan ‘Solidariti Sarawak’, antara penyampai ucapan, yang terdiri daripada anggota KKS, ialah Abdul Karim Abdul Rahman yang menyampaikan ucapan mengenai perpaduan berasaskan MA63, Suze Ukong (kepentingan sejarah dalam penentuan kendiri) dan Abdul Halim Hamdian (kedaulatan Sarawak dan MA63).

Majlis itu kemudian diakhiri dengan bacaan ikrar yang dipimpin Mohamad Arhman Ahmad Mahdi dengan diikuti upacara menurunkan tandatangan simbolik sebagai memberi sokongan kepada perhimpunan itu.

Pengerusi penganjur, Halim berkata perhimpunan yang julung kali diadakan itu akan diadakan di daerah lain dalam masa terdekat bagi mengingatkan anak muda Sarawak untuk memperjuangkan hak mereka.

Perhimpunan itu turut dihadiri oleh Ahli Dewan Undangan Negeri (Adun) Tupong, Fazzruddin Abdul Rahman, Presiden Parti Reformasi Negeri (Star) Lina Soo dan bekas Adun Padungan, Dominique Ng.

“Perhimpunan ini adalah aman kerana mempunyai permit dan mengikut undang-undang. Ini adalah bukti, when it comes to Sarawak rise, we won’t go beyond politics issues, beyond (apabila ia melibatkan kebangkitan Sarawak, kami tidak akan pergi melepasi isu politik, melepasi) perkauman dan agama,” kata Fazzruddin.


Dua Maut Kenderaan Bertembung Di Simpang Imago

KOTA KINABALU: Dua lelaki disahkan meninggal dunia selepas terlibat dalam satu kemalangan jalan raya di persimpangan pusat membeli-belah IMAGO berhampiran dengan sebuah hospital swasta di sini.

Menurut Ketua Operasi daripada Balai Bomba dan Penyelamat Kota Kinabalu, Dahlan Jainudin, kejadian berkenaan melibatkan dua kenderaan, Mercedes-Benz dan Toyota Hilux bertembung mengakibatkan pemandu dan penumpang Mercedes-Benz, Chong Yin, 84-tahun dan Amarjit Singh Gil, 57-tahun tersepit dan cedera parah.

Kedua-dua mangsa disahkan meninggal oleh pihak perubatan. – Berita RTM Sabah


Tular Kematian Kanak-Kanak Akibat H1N1 Di Likas, KKM Masih Siasat

Kes kematian kanak-kanak akibat H1N1 dalam siasatan

KOTA KINABALU: Penularan mengenai kes kematian seorang kanak-kanak berusia tiga tahun dari Tadika Taska Chung Hwa Likas yang dikatakan disebabkan oleh Influenza A (H1N1) masih dalam siasatan.

Ketua Pengarah Kesihatan Kementerian Kesihatan Malaysia Datuk Dr Noor Hisham Abdullah berkata, siasatan diadakan bagi menentukan sama ada penyebab kematian adalah benar-benar disebabkan oleh H1N1.

“H1N1 kini sudah berada dalam komuniti, ianya kini sedang tular…apa yang lebih penting sekarang adalah bagaimana kita mengatasi masalah berkenaan khususnya dari segi kebersihan dan alam sekitar,” katanya ketika ditemui pada Majlis Kempen Imunisasi Polio Sabah 2019/2020, di sini.

Beliau berkata, kes berkenaan masih dalam siasatan sama ada kematian mangsa benar-benar disebabkan H1N1 ataupun komplikasi selepas jangkitan penyakit berkenaan.

“Walaupun ramai dalam kalangan masyarakat menganggap kes kematian ini disebabkan oleh H1N1, sebab itulah siasatan diadakan untuk memastikan punca kematian,” katanya.

Sementara itu, Pengarah Kesihatan Negeri Sabah Datuk Dr Christina Rundi berkata, sejumlah RM50,000 kompaun telah dikeluarkan sejak penguatkuasaan penuh larangan merokok di tempat awam di Sabah.

“Pada 1 Januari lalu, pasukan penguatkuasa kita telah melaksanakan tugas dan masih terdapat antara individu yang merokok di kawasan larangan walaupun tempoh kempen pendidikan penguatkuasaan larangan berkenaan telah dilakukan selama setahun.

“Sehingga kini, kita sudah mengeluarkan kompaun terhadap ramai pesalah yang nilainya mungkin mencecah RM50,000,” katanya.

Hadir sama dalam majlis itu ialah Menteri Kesihatan dan Kesejahteraan Rakyat Datuk Frankie Poon.


Padah Lupa Tarik Langsir

JAKARTA: Akibat terlupa menarik langsir, satu pasangan tidak menyedari bahawa hubungan intim mereka menjadi tontonan awam.

Tribun News melaporkan kejadian itu berlaku di sebuah hotel di Kembangan, Jakarta Barat di sini, pada Jumaat lalu.

Penjaga parkir bernama Kumis, 54, berkata, dia terkejut apabila terlihat pasangan kekasih berasmara di sebuah bilik hotel itu.

Menurut Kumis, sebelum dirinya, kejadian itu terlebih dulu disedari oleh seorang penjual sate yang turut berniaga di kawasan itu.

“Ketika itu, saya bekerja di parkir yang bertentangan dengan hotel berkenaan.

“Tiba-tiba, saya terlihat satu pasangan melakukan hubungan intim.

“Kejadian itu jelas kelihatan kerana langsir tingkap bilik hotel itu dibiarkan terbuka,” katanya.

Menurut Kumis, bukan saja dirinya, malah ramai lagi individu lain yang menyaksikannya hingga ada yang bertindak merakam video dengan telefon pintar.

“Kebetulan, ada gerai sate di kawasan berhampiran dan ramai yang menjamu selera pada waktu itu.

“Jadi, secara tidak langsung mereka terlihat sama adegan itu dan ada penduduk yang merakam video sebagai bahan bukti untuk dilaporkan kepada pihak berkuasa,” katanya.

Pegawai Penyiasat Balai Polis Kembangan, Niko Purba mengesahkan menerima laporan kejadian.

Susulan itu, polis bergegas ke lokasi dan melakukan pemeriksaan lanjut.

Katanya, ketika itu, kedua-duanya masih berada di dalam bilik berkenaan.

“Berdasarkan siasatan awal, pasangan berkenaan mengakui tidak sengaja dan tidak sedar perbuatan mereka diperhatikan kerana terlupa menarik langsir,” katanya.

Selain itu, siasatan mendapati mereka bukan penduduk Kembangan, tetapi dari kawasan lain dan hanya menginap di situ.

“Kami tidak dapat menahan mereka kerana pasangan terbabit bukan di bawah umur atau terbabit dalam aktiviti pelacuran atau pornografi,” katanya.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ESPRIT Bakal Tutup Semua Cawangan Di Malaysia Hujung Jun Depan

Sebuah lagi jenama antarabangsa bakal menutup terus operasi mereka di Malaysia. Esprit Holdings akan menutup semua cawangannya di Asia (kecuali China) dalam usaha jenama berkenaan menangani cabaran perniagaan akibat COVID-19.

Esprit bakal menutup 56 butiknya di Singapura, Malaysia, Taiwan, Hong Kong dan Macau menjelang 30 Jun ini. Keputusan tersebut dibuat selepas kesemua cawangan ini menyumbang hanya 4 peratus daripada pendapatn global syarikat tersebut.

Ia sebahagian daripada inisiatif penstrukturan semula syarikat tersebut dalam menghadapi pandemik COVID-19. “Semua industri terjejas ekoran krisis kesihatan global ini. Kami mula merasai kesan di Asia dan kini di Eropah, di mana kebanyakan kedai kami ditutup,” kata Ketua Eksekutif Esprit Group, Anders Kristiansen.

Since today is #FashionDay A vintage #80s #Esprit ad #fashion #80sFashion #nostalgia #Eighties pic.twitter.com/AMnyGBdjtX

Esprit sebelum ini telah menutup semua pasaran mereka di Amerika Utara pada 2012, serta butik mereka di New Zealand dan Australia pada 2018 kerana tidak mampu bersaing dengan jenama fesyen yang lain. Selepas ini, Esprit hanya akan memfokuskan pasaran mereka di Eropah serta China sahaja.

Esprit merupakan jenama yang diasaskan oleh Susie dan Doug Tompkins (pengasas jenama The North Face) pada tahun 1968 di San Francisco California.

Pada tahun 1979, logo Esprit telah dihasilkan oleh John Casado dan digunakan sehingga hari ini. Penggunaan tiga bar untuk abjad ‘E’ menjadikan logo Esprit antara logo yang dikenali di seluruh dunia.

Walaupun Esprit bakal ditutup dalam masa dua bulan lagi, anda tidak perlu tunggu butik Esprit dibuka semula kerana anda boleh membuat pembelian pakaian serta barangan aksesori seperti jam tangan dan cermin mata hitam secara online dengan kadar potongan harga sehingga 70%.

Klik di sini untuk membeli produk pakaian Esprit dan di sini untuk membeli aksesori Esprit. Selepas 25 tahun bertapak di Malaysia, kini Esprit terpaksa berpisah dengan peminat setianya di Malaysia. Selamat tinggal, Esprit.

Covid-19: Esprit to close all stores in Asia outside mainland China #myedgeprop https://t.co/JSlrI5p4e7 pic.twitter.com/M2stABZxAy

Sebelum ini, jenama Gap dan Forever 21 telah menutup terus operasi mereka di Malaysia selepas tidak mampu lagi bersaing dengan jenama fesyen lain seperti H&M dan Uniqlo di Malaysia. Baca lagi pada pautan di bawah. – TheVocket


Penjual Dan Pembeli Syabu Ditahan Di Kampung ‘Ice Box” Tawau

TAWAU, 03 Januari 2019 – Polis menahan tiga lelaki berumur 27 hingga 38 tahun dalam satu serbuan di kawasan perkampungan atas air kampung titingan (ice box), semalam.

MAKLUMAT VSP – DADAH DIRAMPAS, 3 LELAKI DITAHAN POLIS

Ketua Polis Daerah Tawau, ACP Fadil Bin Hj. Marsus berkata dalam serbuan yang dilakukan sepasukan anggota Polis (IPD) Tawau telah menerima maklumat melalui Volunteer Smartphone Patrol (VSP) Kontinjen Sabah.

“Maklumat yang diterima berkaitan aktiviti jual syabu di kawasan berkenaan melalui aplikasi VSP Kontinjen Sabah, Polis telah menjalankan intipan dan pemeriksaan melalui maklumat VSP tersebut,” katanya.

Semasa intipan dibuat, pihak Polis ternampak seorang individu berada di bawah rumah dengan beberapa orang yang lain disyaki sedang menjual beli dadah, pada masa yang sama Polis terus menyerbu masuk menyebabkan suspek bertindak cuba melarikan diri dan akhirnya dapat ditangkap.

Pemeriksaan rapi tubuh badan lelaki berkenaan dan Polis tidak menemui sebarang dadah, pemeriksaan selanjutnya dijalankan dan Polis berjaya menjumpai 1 plastik putih jernih yang diletakkan di celah tiang rumah bersebelahan dengan suspek di bawah rumah berkenaan dan apabila dibuka terdapat sebanyak 184 paket plastik lutsinar pelbagai saiz didalamnya mengandungi hablur kristal dipercayai dadah jenis syabu seberat lebih kurang 32.7 gram.

Suspek dibawa ke IPD Tawau untuk tindakan lanjut dan kes disiasat di bawah seksyen 39A (2) Akta Dadah Berbahaya 1952.

Selain itu, di kawasan lokasi yang sama, Polis juga berjaya menahan dua orang lelaki warganegara asing lingkungan umur 29 tahun dipercayai terlibat dalam kegiatan dadah, suspek ditahan dibawa seksyen 12(2) Akta Dadah Berbahaya 1952 dan Seksyen 15(1)(a) Akta Dadah Berbahaya 1952 serta seorang lagi lelaki warga asing lingkungan 29 ditahan dibawah seksyen 6(1)(c) Akta Imigresen 1959/63.

Katanya, operasi yang bermula dari jam 2.00 petang hingga 8.30 malam itu dijalankan di dua lokasi berasingan di sekitar daerah ini.

Jelasnya, ibu bapa digesa terus memantau semua aktiviti anak-anak mereka dan masyarakat juga harus peka dalam perkembangan semasa dan dapat menyalurkan maklumat kepada Polis atau melalui aplikasi Volunteer Smartphone Patrol (VSP).


Singapura Umum Notis Jangan Keluar Rumah

Kementerian Kesihatan Singapura (MOH) mengumumkan Notis Jangan Keluar Rumah (SHN) bagi penduduk negara itu dan pemegang pas jangka panjang yang kembali ke Singapura dari tanah besar, China.

Berdasarkan sebahagian keperluan notis, mereka perlu berada di dalam rumah sepanjang masa selama 14 hari berkuat kuasa dari jam 11.59 malam (waktu tempatan) malam ini.

Notis ini juga turut terpakai kepada mereka yang mempunyai sejarah perjalanan ke China (di luar wilayah Hubei) baru-baru ini.

Menurut laporan Channel News Asia, notis itu adalah lebih ketat berbanding Cuti Ketidakhadiran (LOA), di mana mereka masih dibenarkan keluar rumah sebelum ini untuk membeli makanan atau barang keperluan.

Melalui perlaksanaan SHN, MOH berkata, kerajaan tidak akan lagi mengeluarkan LOA kepada mereka yang kembali ke Singapura.

“Majoriti di bawah rejim ini akan selesai menjalani LOA dalam beberapa hari lagi dan kami akan terus memastikan pematuhan mereka sepanjang tempoh itu.

“Bagi pekerja yang pulang dari tanah besar China, kami sudah meminta majikan mendapatkan kelulusan daripada Kementerian Tenaga Kerja (MOM) sebelum mereka kembali ke Singapura.

”Jika majikan memerlukan bantuan, MOM akan menghubungkan mereka dengan pengusaha hotel atau asrama agar pekerja mereka boleh menjalani SHN,” kata MOH.

Menurut kementerian itu, pelaksanaan SHN adalah satu lagi langkah berjaga-jaga yang diambil bagi meminimumkan risiko tambahan kes import Covid-19.

Kerajaan berkata, mereka akan terus melaksanakan pengawasan dan penguatkuasaan untuk memastikan pematuhan terhadap SHN.

Terdapat juga sokongan bagi mereka yang memerlukan bantuan sepanjang tempoh SHN, misalnya mendapatkan akses kepada makanan dan keperluan harian yang lain.

Warganegara Singapura, penduduk tetap dan pemegang pas lawatan jangka panjang boleh mendapatkan bantuan daripada Persatuan Rakyat, pelajar daripada institusi atau Kementerian Pendidikan, manakala mereka yang memegang pas pekerja boleh mendapatkan bantuan melalui majikan atau MOM.

Sekiranya didapati melanggar SHN, warganegara Singapura dan penduduk tetap akan menghadapi pendakwaan mengikut Seksyen 21A Akta Penyakit Berjangkit termasuk pemegang pas jangka panjang yang boleh dibatalkan pas mereka.


Ibu muda antara ditahan kes dadah

KENINGAU: Sepuluh individu termasuk ibu muda berusia 19 tahun ditahan dalam Ops Cegah Agensi Antidadah Kebangsaan (AADK) Keningau di beberapa lokasi di daerah itu, awal pagi tadi.

Wanita yang mempunyai dua orang anak itu ditahan di sebuah kedai menjual telefon bimbit dan saringan awal air kencing mendapati dia positif dadah jenis syabu.

Ketika disoal siasat, wanita terbabit mengaku kerap mengambil dadah secara beramai-ramai bersama rakan penagih lain.

Dia juga mengaku dadah syabu yang dibeli hasil kutipan wang daripada rakan penagih.

Ketua Operasi AADK Keningau, Azry Golbin@Azmi, berkata ibu muda itu antara 10 individu ditahan kerana disyaki penagih dadah dalam Ops Cegah bermula jam 11 malam dan berakhir kira-kira 1 pagi tadi.

“Semua suspek berusia 18 hingga 50 tahun ditahan di lokasi berlainan. Ujian saringan air kencing mendapati semua suspek positif dadah jenis syabu,” katanya ketika dihubungi, hari ini.

Azry berkata, kes disiasat mengikut Seksyen 3(1) Akta Penagih Dadah, Rawatan & Pemulihan Dadah 1983 kerana disyaki penagih dadah.

“Orang awam yang mengetahui kes penyalahgunaan dadah boleh menyalurkan maklumat dengan menghubungi AADK Keningau di talian 088-339886 atau tampil ke mana-mana pejabat AADK berhampiran,” katanya. – Berita Harian


Lelaki Maut Dirempuh Ketika Melintas

SEMPORNA : Seorang lelaki berusia 50 tahun maut dirempuh dalam kemalangan di Jalan Kubang Pinang, di sini, semalam.

Dalam kejadian jam 4.30 pagi itu, mangsa maut di lokasi kejadian akibat kecederaan parah di kepala dan beberapa anggota badan lain.

Ketua Polis Daerah Semporna Superintendan Mohd Farhan Lee Abdullah berkata, mangsa dikatakan melintas jalan secara melulu sebelum dirempuh sebuah kenderaan motokar yang dipandu seorang lelaki.

“Pemandu motokar  terbabit mendakwa ketika kejadian, mangsa dikatakan melintas jalan secara tiba-tiba menyebabkannya tidak sempat mengelak lalu merempuh mangsa.

“Akibat rempuh itu, mangsa tercampak beberapa meter dan mengalami kecederaan parah di bahagian kepala dan anggota badan lain,”katanya dalam kenyataan media, di sini semalam

Menurutnya, mangsa disahkan meninggal dunia di tempat kejadian oleh pasukan perubatan yang tiba di lokasi tersebut.

“Tiada dokumen pengenalan diri ditemui pada mangsa dan orang ramai yang mengenali mangsa atau kehilangan ahli keluarga diminta hadir ke balai polis berhampiran bagi membantu siasatan.

Dalam kejadian berasingan seorang remaja lelaki maut selepas kenderaan yang dipandunya hilang kawalan sebelum terbabas ke parit di Kampung Sungai Buaya sebaik sahaja selesai berbuka puasa, jam 7.25 malam, kelmarin.

Mangsa Asman Dahlan, 17, ditemui orang ramai dalam keadaan tidak sedarkan diri kira-kira tiga meter dari kenderaannya.

Mohd Farhan berkata, mangsa, dikatakan dalam perjalanan ke Kampung Indani selepas menghantar ibunya di Kampung Sungai Buaya.

“Setakat ini, polis percaya mangsa gagal mengawal kenderaannya dan terbabas sendiri berdasarkan siasatan awal di lokasi kejadian.

“Orang ramai yang mempunyai maklumat berkaitan, diminta tampil menghubungi Pegawai Penyiasat Inspektor Alauddin Salehudin di talian 013-6420184 bagi membantu siasatan,” katanya.

Kedua-dua kes berkenaan disiasat mengikut Seksyen 41(1) Akta Pengangkutan Jalan 1987. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ali Puteh Tunaikan Hajat Arwah Abam, Hidang Lauk Siput Sedut Untuk Kenduri Doa Tahlil

Tiada siapa sangka pemergian pelawak terkenal dalam kumpulan Bocey iaitu Abam atau nama sebenarnya ialah Syed Umar Mukhtar memberi kesan mendalam kepada sahabat karib dan seluruh rakyat Malaysia.

Terbaharu, isteri kepada pelawak Fad Bocey berkongsi di laman Instagram di mana dalam majlis tahlil Arwah Abam, adik kepada Allahyarham Syed Umar Muhktar iaitu Ali Puteh menyempurnakan permintaan terakhir arwah untuk masak masakan kegemarannya.

“Lauk yang Arwah nak malam ni, Ali dah masakkan”

Menerusi kiriman daripada Pojie Pidon, lauk permintaan arwah adalah siput sedut dan sotong. Semasa kenduri tahlil, keluarga ini bersyukur kerana dapat masak lauk apa yang tidak tertunai.

A post shared by мσн∂ ƒαυzι вιη αмι∂єη 🚭 (@pojie.pidon)

Menurut Syaheera Rahman, lauk permintaan arwah semua di masak sendiri oleh adiknya iaitu Ali Puteh. Ramai yang datang semasa kenduri tahlil tersebut.

Kenduri tahlil yang berlangsung sejak tiga hari lepas diadakan di kediaman keluarga arwah di Gombak. Turut hadir dalam majlis tersebut adalah sahabat karibnya iaitu Fad dan Achey.

Sumber: Syaheera Rahman , Pojie.pidon, SiakapKeli


KKM Ketatkan Kawalan Individu Pulang Dari Sabah

KUALA LUMPUR: Kementerian Kesihatan Malaysia (KKM) akan memperketatkan kawalan dalam usaha memastikan kesemua individu yang pulang dari Sabah ke ibu kota dipakaikan gelang kuarantin.

Ketua Pengarah Kesihatan Tan Sri Dr Noor Hisham Abdullah berkata, kewajipan itu termasuk buat individu yang disahkan negatif Covid-19 selepas menjalani ujian saringan.

Menurutnya, langkah itu bertujuan memastikan mereka yang pulang dari negeri berkenaan menjalani perintah pengawasan dan pemerhatian di rumah (HSO) iaitu kuarantin selama 14 hari di rumah seperti yang disyorkan KKM.

“Bagi kes semalam, difahamkan individu terbabit sudah menjalani ujian saringan tiga hari sebelum di Tawau.

“Sepatutnya, apabila keputusan ujian saringan negatif sekalipun, mereka perlu ke kaunter untuk dipakaikan gelang dan diberi surat HSO.

“Tidak pasti mengapa mereka tidak berbuat demikian, ada isu dari segi pelaksanaan kerana bagaimana individu itu boleh keluar tanpa HSO dan dipakaikan gelang.

“Walaupun negatif, perlu pakai gelang dan kuarantin,” katanya ketika sidang media harian Covid-19, hari ini.

Dr Noor Hisham berkata demikian bagi menjawab soalan wartawan adakah kes individu dari Sabah yang positif Covid-19 berpunca daripada perlanggaran perintah kuarantin.

Sementara itu, Dr Noor Hisham berkata, terdapat permohonan diterima daripada petugas barisan hadapan di Sabah yang mahu pulang ke Semenanjung.

“Hari ini, ada permohonan tetapi kita tidak benarkan. Ini kerana sebanyak 22 peratus individu disahkan positif pada hari ke-13 dan jika melihat data, mereka itu adalah yang kembali dari Sabah.

“Ini bermakna masih ada kebolehjangkitan berlaku dan sebab itu kita laksanakan kuarantin selama 14 hari,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Buruh miskin kaya sekelip mata

LONDON: Seorang buruh miskin menjadi kaya raya sekelip mata apabila ujian DNA mengesahkan dia adalah pewaris hartanah milik bapanya bernilai jutaan dolar di England.

Daily Mail melaporkan, Jordan Adlard-Rogers, 31, berjaya membuktikan dia adalah anak luar nikah kepada Charles Rogers, seorang aristokrat yang memiliki Penrose Estate di Cornwall.

Jordan berkata, dia menghabiskan masa beberapa tahun lalu, untuk membuktikan dia mempunyai pertalian darah dengan Charles namun lelaki itu enggan melakukan ujian DNA.

Ujian itu disahkan selepas Charles terbabit ditemui mati dalam kenderaannya di kawasan berkenaan pada usia 62 tahun.

News.com.au melaporkan, hartanah mewah itu mempunyai keluasan kira-kira dua juta meter persegi dengan nilai £50 juta (RM265 juta).

Harta itu yang diwarisi sejak beberapa keturunan, sudah diserahkan kepada satu badan warisan pada 1974. Keluarga Charles menandatangani pajakan selama 1,000 tahun.

Jordan meraikan berita gembira itu dengan membeli sebuah Mercedes C63 dan membina gimnasium di luar rumah. Dia berhenti kerja serta melancong ke New York bersama pasangannya.

Bapa kepada seorang anak itu akan turut dibayar £1,000 (RM5,312) setiap minggu sebagai sebahagian pakej harta diwarisi itu.

Jordan berkata, biarpun nasibnya kini sudah berubah, namun dia berhasrat untuk menjalani kehidupan seperti biasa serta membantu orang yang memerlukan. – Agensi


COVID-19: Jangkitan Baharu Kembali Melebihi 4,000 Kes, 10 Kematian Hari Ini

KUALA LUMPUR: Jangkitan COVID-19 di negara ini, kembali melepasi 4,000 kes sehari, apabila merekodkan 4,094 jangkitan baharu di samping 10 kematian hari ini.

Laman Twitter @KKMPutrajaya melaporkan, kes tertinggi dicatat di Selangor, Johor, Kuala Lumpur dan Sabah.

“Terkini. Kes baharu hari ini 4,094 menjadikan kes keseluruhan 198,208,” katanya.

Laman Twitter rasmi kementerian itu turut menyebut, kes sembuh pesakit COVID-19 adalah seramai 3,281 menjadikan sebanyak 154,299 kes.

Malah sebanyak lapan kes import dikenal pasti hari ini.

“Kes sembuh (3,281), jumlah kes sembuh (154,299 kes), kes baharu positf (4,094 kes), jumlah positif (198,208), kes kematian (10), jumlah kes kematian (717 kes) dan kes dirawat di ICU (303 kes) serta bantuan alat pernafasan (118),” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sertai PH Bukan Bermaksud UPKO & Warisan ‘Berpisah’, Kata Madius

KOTA KINABALU: Presiden Upko Wilfred Madius Tangau berkata, penyertaan parti itu dalam Pakatan Harapan (PH) bukan bermakna bermakna mereka sudah ‘berpisah’ dengan Warisan.

Katanya, beliau dan Presiden Warisan Shafie Apdal sebelum ini sentiasa berbincang dalam banyak perkara dan kerjasama itu akan diteruskan walaupun Upko kini bersama PH.

Beliau berkata, pengumuman Shafie sebelum ini yang mengatakan Warisan kini adalah ‘PH minus’ juga tidak akan menjejaskan hubungan antara dua parti itu.

”Saya tidak berkesempatan untuk bertanya kepada Shafie apa maksud ‘PH minus’ atau ‘Warisan minus’ itu, tetapi Pengerusi PH Sabah, Christina Liew telah berjumpa dengan beliau (Shafie) dan menjelaskan ‘PH minus’ atau ‘Warisan minus’ bermaksud mereka akan bergerak sendiri.

”Bagaimanapun saya telah berbincang dengan Christina dan beliau memberitahu semuanya, jadi tidak perlulah saya minta penjelasan lagi (dengan Shafie) sebab itu sudah cukup jelas. Kita (Upko dan Warisan) sama-sama dalam blok pembangkang, bukan bererti Upko sekarang dalam PH kita sudah berpisah. Kita masih bekerjasama.

”Seperti baru-baru ini, apabila kita mahu menandatangani SD (akuan berkanun) untuk memilih Perdana Menteri, saya bersama-sama dengan Shafie, Tun Mahathir (Mohamad) dan Syed Saddiq (Syed Abdul Rahman), kami sama-sama berbincang,” katanya.

Beliau berkata demikian dalam webinar Aspirasi Upko Bersama PH yang diadakan menerusi sidang Zoom, sebentar tadi.

Sementara itu dalam webinar berkenaan juga, Madius turut mendedahkan bahawa sebelum ini Upko, Warisan dan PH Sabah pernah berbincang untuk membuat satu struktur politik baharu tetapi ia tidak menjadi kenyataan.

Katanya, perkara itu dibincangkan dalam mesyuarat majlis presiden Warisan Plus ketika itu yang dihadiri pemimpin daripada ketiga-tiga parti politik berkenaan.

”Saya ingin nyatakan pada malam ini, sebenarnya dalam majlis presiden Warisan Plus pada ketika itu, sudah pun dicadangkan supaya kita membuat satu struktur untuk kita bersama membabitkan Upko, Warisan dan PH tetapi tidak berjaya, cuma sampai di situ saja,” katanya.

Beliau yang juga Ahli Parlimen Tuaran berkata, Upko akan meneruskan kerjasama dengan Warisan sebagai pembangkang lebih-lebih lagi Shafie merupakan ketua pembangkang di Dewan Undangan Negeri (DUN).

”Bagi saya Shafie pemimpin lebih senior, lebih arif dari segi politik dan lebih lama berbanding saya dalam politik tetapi soal kerjasama itu ianya akan berterusan.

”Dalam DUN, dia (Shafie) ketua pembangkang dan ADUN kita (Ewon Benedick) bersama-sama dengannya, itu semangat yang kita mahu,” katanya. – FMT


Warganet Risau Wujud ‘Kluster Keputusan Najib’

KUALA LUMPUR: Kehadiran ribuan manusia di perkarangan Kompleks Mahkamah Kuala Lumpur hari ini dikhuatiri akan mewujudkan kluster jangkitan Covid-19 baharu.

Rata-rata warganet yang mengikuti siaran langsung suasana di pekarangan kompleks mahkamah ini di laman Facebook Utusan Online meluahkan kerisauan tersebut melihat orang ramai yang tidak mematuhi prosedur operasi standard (SOP) ketika menanti keputusan perbicaraan bekas Perdana Menteri, Datuk Seri Najib Tun Razak.

“Saya mohon para peserta di lokasi untuk mematuhi arahan penjarakan sosial. Kita perlu ingat Covid-19 masih ada. Jangan sampai ada kluster perhimpunan di depan Kompleks Mahkamah,” tulis seorang pengguna Facebook, Sallehuddin Ismail.

Pemerhatian Utusan Online mendapati sebahagian besar penyokong Najib yang berkumpul di luar mahkamah bukan sahaja tidak mematuhi penjarakan sosial, malah ada antara mereka tidak memakai pelitup muka dengan betul.

Najib merupakan bekas Perdana Menteri pertama yang didakwa di mahkamah di negara ini menghadapi tujuh pertuduhan membabitkan pecah amanah, salah guna kuasa dan pengubahan wang haram membabitkan dana syarikat SRC International Sdn. Bhd. (SRC International) berjumlah RM42 juta.

Sabit kesalahan, beliau boleh dihukum penjara antara dua hingga 20 tahun dan juga boleh didenda jutaan ringgit.- Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hospital Baharu Perlu Dibina Di Ranau

KOTA KINABALU: Sebuah hospital baharu perlu dibina di daerah Ranau bagi menampung keperluan rakyat di daerah berkenaan.

Ahli Dewan Undangan Negeri (ADUN) Paginatan Datuk Abidin Madingkir berkata, beliau telah berkali-kali mengutarakan isu pembinaan hospital baharu untuk daerah Ranau tetapi tidak mendapat respon yang positif.

“Saya sedar pentadbiran perkhidmatan kesihatan adalah tanggungjawab Kerajaan Persekutuan dibawah Perlembagaan Persekutuan.

“Sekiranya hospital baharu tidak dapat dibina saya merayu supaya alat-alat kelengkapan Hospital Ranau dapat dipertingkatkan,” katanya ketika di Persidangan Dewan Undangan Negeri ke-15 di sini semalam.

Beliau berkata, akibat daripada penularan COVID-19 di Sabah, pihak hospital mengalami kekurangan unit peralatan perlindungan peribadi (PPE), kit ujian saringan, pencuci tangan antisepik, penutup mulut dan kelengkapan kesihatan lain yang penting bagi barisan hadapan khususnya di hospital.

“Ini berlaku di seluruh negara. Kita terpaksa membeli ‘test kits’ daripada Singapura dan mendapatkan penutup mulut daripada China.

“Saya amat berdukacita apabila dimaklumkan di Hospital Ranau frontliner terpaksa menggunakan beg plastik kerana kekurangan kelengkapan PPE,” katanya. – Utusan Borneo


Gunung Kinabalu merekah, tidak stabil

Struktur Gunung Kinabalu kini merekah dan tidak stabil selepas dilanda lebih 1,000 gegaran sejak digoncang gempa bumi kuat magnitud 5.9 pada 2015, mencetus pelbagai gangguan kepada kawasan sekitar, khususnya daerah Kota Belud.

Kira-kira 1,500 hektar atau 15 kilometer persegi lereng Gunung Kinabalu dilapor runtuh akibat gempa berlarutan, menyebabkan tanah dan batuan di lapisan atas serta lereng gunung yang sedia terjejas, menjadi amat rapuh serta longgar, ibarat menunggu masa untuk runtuh.

Kesan gegaran berlarutan membawa runtuhan mengandungi sisa tanah, pasir dan batu, selain bongkah batu, mineral serta pokok kayu ke sungai serta jaringan anak sungai di kawasan sekitar, menyebabkan daerah Kota Belud dilanda lebih 100 banjir sejak tiga tahun lalu.

Sungai terjejasSungai Kadamaian paling teruk terjejas akibat runtuhan terbabit, diikuti lapan lagi sungai di sekitar Gunung Kinabalu, termasuk Sungai Penataran, Sungai Mesilou, Sungai Tohubang, Sungai Kilambun, Sungai Wariu dan Sungai Mentaki.

Pengarah Pusat Kajian Bencana Alam, Universiti Malaysia Sabah (UMS), Prof Dr Felix Tongku, mengakui Gunung Kinabalu, khususnya kawasan cerun sangat tidak stabil dengan sedikit gegaran susulan walaupun berskala kecil, berisiko menyebabkan runtuhan.“Keadaan ini cukup membimbangkan kerana gempa bumi sentiasa berlaku walaupun majoritinya tidak dirasai masyarakat setempat, khususnya di Ranau dan Kota Belud. Ia menyebabkan kejadian runtuhan di Gunung Kinabalu tidak akan berhenti.“Lereng gunung yang runtuh sangat luas. Tak boleh dibayangkan berapa jumlah sebenar keluasannya dan ia mungkin tidak boleh pulih dalam masa terdekat, sekali gus memberi kesan kepada kehidupan manusia di kawasan sekitar khususnya penduduk Kota Belud,” katanya.Gempa bumi pada 2015 menyebabkan 18 maut akibat dihempap runtuhan batu, iaitu empat malim gunung, dua pendaki tempatan, sembilan pendaki Singapura yang kebanyakannya murid sekolah serta masing-masing seorang pendaki China, Jepun serta Filipina.Ditanya sejauh mana serius risiko runtuhan, Tongkul berkata, sesar atau patahan aktif di Gunung Kinabalu sentiasa bergerak hampir setiap hari antara 1 hingga 1.5 meter yang akan memberi kesan di kawasan cerun atau tanah tidak stabil sehingga berlaku tanah runtuh.“Tanah dan batu yang tidak lagi mencengkam sejak kejadian 2015 yang diburukkan dengan gempa susulan hanya menunggu masa untuk jatuh ke kawasan lebih rendah khususnya Kota Belud. Bukan sahaja gempa kecil, hujan lebat di situ pun akan memberi kesan,” katanya.Sementara itu, Ketua Pengarah Jabatan Meteorologi Malaysia (Metmalaysia), Alui Bahari, berkata 905 gempa susulan direkodkan di sekitar Gunung Kinabalu, khususnya di Ranau sejak 2015 yang bermagnitud lemah ke sederhana, iaitu dari kurang 5.0 hingga 5.9.BH difahamkan, satu gempa berskala sederhana iaitu magnitud 5.2 direkod dalam kejadian paling terbaru yang menggegarkan Gunung Kinabalu pada 8 Mac lalu dan boleh dirasai di beberapa kawasan termasuk di bandar raya ini.Ia dipercayai disusuli sekurang-kurangnya enam gempa susulan pada magnitud 3.1 hingga 4.0 yang direkodkan di Ranau dalam tempoh beberapa hari selepas itu.“Punca gempa bumi disebabkan pergerakan Garis Sesar Mensaban yang terletak berhampiran Gunung Kinabalu,” kata Alui.Gegaran demi gegaran diramal terus berlaku, terutama di sekitar Gunung Kinabalu, malah Metmalaysia mengesahkan banyak gegaran kecil bawah magnitud 2.0 dikesan, khususnya di Ranau, namun tidak direkodkan.Sementara itu, United States Geological Survey (USGS) menyenaraikan lapan gempa bumi signifikan di Ranau bermula daripada magnitud 4.4 hingga 6.0 termasuk terbaru pada 8 Mac lalu, dalam tempoh tiga tahun sejak 5 Jun 2015.

Selain memberi kesan kepada struktur Gunung Kinabalu, sisa runtuhan akibat gempa sepanjang tiga tahun kebelakangan mengakibatkan kehidupan penduduk, sektor pertanian, perikanan dan pelancongan terjejas, selain mengubah keseimbangan alam khususnya aliran sungai. – Berita Harian Online


PM Akan Menghadap Agong, Mohon Laksana Darurat, Kata Sumber

PETALING JAYA: Perdana Menteri Muhyiddin Yassin dikatakan akan menghadap Yang di-Pertuan Agong hari ini, di tengah-tengah perbincangan Putrajaya sedang mempertimbangkan untuk mengisytiharkan darurat berikutan situasi semasa Covid-19.

Ketika dihubungi, seorang anggota Kabinet mengesahkan perkara itu kepada FMT, usaha untuk melaksanakan darurat sedang dijalankan. Malah seorang lagi sumber turut mengesahkan perkara itu ketika ditanya FMT.

“Perdana Menteri dalam usaha menghadap Agong,” kata seorang anggota Kabinet yang enggan namanya didedahkan.

FMT difahamkan Agong ketika ini berada di Pahang dan pertemuan itu dijangka berlangsung pada 5 petang.

Bagaimanapun, seorang menteri berkata tidak semua menteri dan pegawai kerajaan bersetuju dengan pengisytiharan darurat kerana kesannya pada ekonomi dan bagaimana rakyat akan terimanya.

Beliau percaya ada kebimbangan akan kemungkinan belanjawan mungkin tidak akan dapat diluluskan.

Jika Belanjawan 2021 tidak lulus, ia akan memberi gambaran ahli Parlimen sudah hilang kepercayaan terhadap perdana menteri dan kerajaan hari ini.

Beberapa ahli Parlimen sebelum ini turut menyerahkan usul undi tidak percaya terhadap Muhyiddin.

Sekiranya darurat diisytihar, Dewan Rakyat juga akan ditangguhkan.

Perkara 150 Perlembagaan Persekutuan menyatakan Agong boleh mengisytiharkan darurat sekiranya keselamatan, ekonomi atau ketenteraman awam terancam.

Darurat keselamatan sebelum ini pernah diisytiharkan di Tanah Melayu dari 1948 hingga 1960, ketika itu bertujuan mengekang kegiatan politik berhaluan kiri, terutama Parti Komunis Malaya.

Manakala, negara pernah mengisytiharkan darurat bencana sebanyak 3 kali, akibat situasi jerebu melanda negara. Kali pertama bencana darurat dilaksanakan pada 19 Sept 1997 di Sarawak, apabila bacaan Indeks Pencemaran Udara (IPU) mencecah 600.

Seterusnya di Kuala Selangor dan Pelabuhan Klang pada 11 Ogos 2005 (IPU melebihi 500) dan kali terakhir darurat bencana diumumkan di Muar dan Ledang, Johor pada 23 Jun 2013 (IPU melebihi 500). – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Terbuka Kerjasama Dengan PBS

KOTA KINABALU : Parti Warisan Sabah (Warisan) kini terbuka untuk bekerjasama dengan Parti Bersatu Sabah (PBS) dan parti nasional lain di Semenanjung, bagi membina sebuah negara yang lebih baik untuk rakyatnya, kata Presiden Warisan Datuk Seri Mohd Shafie Apdal.

Beliau berkata kerjasama antara parti politik adalah penting, kerana tidak ada mana-mana parti yang boleh menubuhkan kerajaan sendirian, tetapi kerjasama itu perlulah berdasarkan kepada kepentingan negara dan bukan kedudukan yang akan diterima pemimpin parti.

Ditanya mengenai kenapa Warisan mahu bekerjasama dengan PBS, beliau menjelaskan PBS adalah sebuah parti tempatan yang mempunyai sejarahnya di Sabah, dan beliau secara peribadi mengenali pemimpin parti itu terutamanya Presidennya Datuk Seri Dr Maximus Ongkili.

“Secara jujurnya saya mahu bekerjasama dengan PBS, (PBS adalah) sebuah parti tempatan kami kenal sentimen dan perjuangan mereka … tetapi tidaklah seperti kami terdesak atau apa-apa, tetapi kami terbuka kepadanya (kerjasama dengan PBS).

“Tentu sekali kami perlu bersama dengan parti nasional di Semenanjung juga, tetapi mana-mana parti yang mahu bekerjasama dengan kami perlu mempunyai kepentingan Sabah, ia satu kerjasama dua hala, ia bukan sahaja apa yang kami boleh berikan, tetapi juga apa yang anda boleh berikan kepada Sabah,” katanya dalam satu sidang media secara dalam talian hari ini.

Mohd Shafie berkata, sebelum berbincang mengenai mengadakan kerjasama dengan parti politik lain, Warisan perlu memperkuatkan diri dari dalam, terutamanya apabila berhadapan dengan Pilihan Raya Umum yang akan datang.

“Saya selalu berpesan kepada orang saya, rumah kita, kita jaga dan bangunkan, dan jangan berbincang dengan orang lain, jika parti kita tidak cukup kuat… mereka (parti lain) boleh bekerjasama, bergabung dengan mereka, tetapi kita perlu perkuatkan diri sendiri, kemudian kita bercakap mengenai kerjasama,” katanya.

Ditanya sama ada Warisan mempunyai persetujuan kerjasama dengan UMNO terutamanya bagi menghadapi Pilihan Raya Umum yang akan datang, Mohd Shafie berkata tiada perbincangan untuk kerjasama atau perjanjian antara kedua parti politik itu pada masa ini.

Sementara itu Maximus ketika dihubungi wartawan enggan memberikan sebarang komen berkaitan kerterbukaan Warisan untuk bekerjasama dengan PBS.

Pada 5 April, Mohd Shafie dilaporkan sebagai berkata, Warisan belum membuat sebarang pendirian selepas memutuskan untuk tidak meneruskan kerjasama dengan Gabungan Pakatan Harapan Plus di Sabah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung Tidak Efektif, Rancangan Keselamatan Perlu Distruktur Semula

SANDAKAN: Ahli Parlimen Sandakan, Vivian Wong Shir Yee menyifatkan pelaksanaan perintah berkurung di kawasan perairan Pantai Timur Sabah tidak efektif dalam mengekang jenayah rentas sempadan terutama aktiviti penculikan.

Sebagai wakil rakyat, beliau sering mendapatkan maklumat berhubung isu berkenaan daripada penduduk akar umbi.

Katanya, tidak dinafikan aktiviti pemeriksaan ke atas bot-bot tempatan di perairan adalah antara tugas pihak berkuasa, tetapi fokus utama perlu diberikan dalam mengatasi kehadiran serta keupayaan untuk mengenalpasti bot-bot asing.

“Pasukan keselamatan bukan sahaja berperanan memastikan perairan negara berada dalam keadaan selamat, tetapi mereka juga perlu mengenalpasti bot yang mencurigakan.

“Ini kerana kes penculikan masih lagi berlaku setiap tiga bulan. Berapa ramai mangsa yang dibebaskan dan kemudian senyap tanpa berita. Apabila ditanya, mereka kata masih dalam pencarian dan akhirnya tiada penghujung. Dan perkara ini berulang lagi selepas beberapa bulan.

“Isu ini memberi tekanan yang hebat kepada wakil rakyat dan pemimpin. Oleh itu, kita perlu menstruktur semula rancangan keselamatan sekiranya perintah berkurung dimansuhkan. Ini adalah punca utama kenapa bidang pelancongan merudum sama seperti industri perikanan,” katanya.

Beliau berkata demikan sebagai mengulas cadangan Kawasan Keselamatan Khas Pantai Timur Sabah (Esscom) untuk memansuhkan pelaksanaan perintah berkurung di Zon Selamat Timur Sabah (Esszone), selepas menghadiri Sambutan Hari Tentera Darat Ke-87 di Kompleks Sukan Sandakan di sini.

Dalam perkembangan berkaitan, Vivian berkata penggunaan teknologi maklumat menerusi alat pengesan radar perlu dimanfaatkan dalam risikan keselamatan di kawasan Esszone.

“Saya mahu tahu ada berapa buah radar yang berfungsi dan berapa yang tidak. Dan adakah kita mempunyai pengawasan di sepanjang perairan yang mencukupi.

“Sebab saya faham perairan negara sangat luas dan disinilah kita perlu memanfaatkan kepintaran teknologi maklumat. Melalui radar kita boleh lihat sama ada bot itu biasa atau luar biasa.

“Minggu depan saya bercadang untuk bertemu dengan pihak Esscom bagi mendapatkan maklumat lanjut berhubung rancangan keselamatan. Kita perlu tahu dan beritahu masyarakat mengenai tahap keselamatan semasa,” jelasnya.


Dua kanak-kanak dan ibu bapa cedera selepas kenderaan terbabas

BELURAN: Dua orang kanak-kanak berumur dua dan empat tahun antara empat sekeluarga dilaporkan terlibat dalam satu kemalangan jalan raya di Jalan Ladang Malsa, pagi hari ini.

Pegawai Bomba Kanan (PBK) Dua, Balai Bomba dan Penyelamat (BBP) Beluran, Rosemidian Majid berkata siasatan awal di lokasi kejadian mendapati kemalangan berlaku apabila kenderaan yang dinaiki itu terbabas sendiri di tepi jalan.

Namun kesemua mangsa hanya mengalami kecederaan ringan selepas kemalangan kenderaan jenis Toyota Vigo yang dipandu oleh bapa kepada kanak-kanak berkenaan terbabas.

Kedua-dua kanak-kanak, ibu mereka yang berumur 38 tahun dan bapa, 45, dibawa ke hospital menaiki ambulans untuk mendapatkan rawatan selanjutnya.

Sementara itu, Balai Bomba dan Penyelamat (BBP) Beluran menerima panggilan kecemasan itu pada pukul 7.59 pagi.

Seterusnya menggegaskan seramai lapan orang anggota ke lokasi kejadian berkenaan.

Operasi ditamatkan pada pukul 8.20 pagi. –SabahNewsToday


Seringgit sebaldi, penduduk bantu bersih tumpahan minyak CPO di Kampung Air

SANDAKAN: Kejadian tumpahan minyak sawit mentah (CPO) di Kampung Air di sini, membawa rezeki kepada sesetengah penduduk apabila mereka dibayar untuk membantu membersihkan tumpahan minyak berkenaan.

Difahamkan, setiap seorang daripada mereka dibayar sebanyak RM1 sebaldi oleh pihak kilang.

Menurut seorang penduduk yang turut serta membantu membersihkan tumpahan itu, Abdullah Awang Abdul Wahid, 53, dia melakukan pekerjaan itu demi melihat kampung mereka tidak dicemari tumpahan terbabit.

“Selepas kami berbincang dengan pihak kilang, mereka setuju membayar dengan harga berkenaan kepada kami.

“Kami sudah membantu kerja pembersihan sejak petang Sabtu lagi,” katanya ketika ditemui di Kampung Air, pada Ahad.

Sementara itu, tinjauan Astro AWANI ke lokasi berkenaan mendapati, penduduk kampung tidak mengira faktor umur dan jantina, masing-masing berlumba-lumba membersihkan tumpahan terbabit.

Mereka memerangkap minyak itu sebelum mengalihnya ke dalam baldi lalu diangkat ke darat.

Suasana di situ bagaikan pesta dan penduduk kampung dilihat gembira kerana bakal menerima bayaran atas bantuan mereka.

Terdahulu, pada Sabtu, dianggarkan sejumlah dua hingga lima tan metrik CPO dilaporkan tumpah dari sebuah kilang memproses CPO lalu mengalir ke kampung tersebut.

Kerja pembersihan kemudiannya dijalankan oleh pihak kilang bersama penduduk kampung. – Awani Online


Bantah Lantikan PM, Puluhan Berkumpul Di Sogo

KUALA LUMPUR: Puluhan individu berkumpul di hadapan Kompleks Beli-Belah Sogo dan kawasan sekitar jam 5.30 petang tadi.

Difahamkan, himpunan ini diadakan bagi membantah pelantikan Tan Sri Muhyiddin Yassin sebagai Perdana Menteri kelapan.

Turut kelihatan di himpunan berkenaan adalah Bekas Pengerusi Bersih Datuk Ambiga Sreenevasan.

Setakat ini, beberapa individu sudah memberi ucapan berhubung bantahan pelantikan dan pembentukan kerajaan baru. – Harian Metro


7 November keputusan siapa Ketua Menteri yang sah

KOTA KINABALU: Mahkamah Tinggi di sini hari ini menetapkan 7 November ini untuk mendengar keputusan berhubung siapa Ketua Menteri Sabah yang sah.

Hakim Mahkamah Tinggi, Datuk Yew Jen Kie menetapkan tarikh itu selepas mendengar hujahan lisan pihak plaintif dan defendan kes saman difailkan bekas Ketua Menteri, Tan Sri Musa Aman.

Jen Kie menetapkan pendengaran keputusan itu dibuat pada jam 2.30 petang.

Musa pada Jun lalu memfailkan saman dengan disokong afidavit terhadap Yang di-Pertua Negeri Sabah, Tun Juhar Mahiruddin dan Ketua Menteri, Datuk Seri Mohd Shafie Apdal berkaitan isu pelantikan Ketua Menteri.

Saman itu bagi mendapat pengisytiharan bahawa Musa kekal Ketua Menteri yang sah mengikut undang-undang, selain mendakwa pengakuan sumpah Mohd Shafie sebagai Ketua Menteri oleh Yang di-Pertua Negeri adalah tidak berperlembagaan dan tidak sah.

Dalam prosiding hari ini, peguam Tengku Fuad Ahmad dan S Vanugopal mewakili Musa, manakala Peguam Besar Negeri, Datuk Zaleha Rose Pandin dan peguam Datuk Douglas Lind masing-masing mewakili Juhar dan Mohd Shafie.

Dalam hujahnya, Tengku Fuad berkata Yang di-Pertua Negeri tiada kuasa berdasarkan Artikel 10 (4) Perlembagaan Negeri untuk meminta Musa meletak jawatan atau menganggap Musa sebagai sudah meletak jawatan.

Katanya, Juhar juga tiada kuasa membenarkan Mohd Shafie mengangkat sumpah sebagai Ketua Menteri baharu mengikut Artikel 6 (3) Perlembagaan Negeri memandangkan Musa sudah mengangkat sumpah.

Ia merujuk kepada pelantikan Musa sebagai Ketua Menteri selepas Pilihan Raya Umum Ke-14 (PRU-14) pada 10 Mei lalu dan pelantikan Mohd Shafie sebagai Ketua Menteri baharu pada 12 Mei.

Tengku Fuad berkata, Musa tidak hilang sokongan memandangkan tiada undi tidak percaya terhadapnya apabila enam Ahli Dewan Undangan Negeri (ADUN) Barisan Nasional (BN) menyatakan sokongan kepada Mohd Shafie.

Vanugopal dalam hujahnya pula berkata, BN Sabah menang majoriti dengan 29 kerusi berbanding 21 kerusi oleh Parti Warisan Sabah (WARISAN) selepas PRU-14 dengan kedudukan BN diperkukuhkan lagi menerusi penyertaan Parti Solidariti Tanah Airku (STAR) yang memiliki dua kerusi.

Sementara itu, Douglas berkata, Musa tidak lagi memiliki majoriti selepas enam ADUN menyokong WARISAN yang bekerjasama dengan DAP (enam kerusi) dan Parti Keadilan Rakyat (PKR) yang memiliki dua kerusi.

“Sesiapa saja yang mengawal DUN berdasarkan nombor (majoriti) akan menjadi kerajaan. Perkataan majoriti mesti ditentukan dengan nombor.

“Oleh itu, Musa hilang kepercayaan secara jelas mengikut Artikel 7(1) Perlembagaan Negeri dan perlu meletakkan jawatan. Dia tiada pilihan,” katanya.

Prosiding yang berlangsung kira-kira lima jam bermula jam 2.30 petang hingga kira-kira jam 7 malam itu turut diikuti beberapa pemimpin negeri termasuk Timbalan Ketua Menteri, Datuk Jaujan Sambakong dan Datuk Christina Liew.

Pemimpin lain yang turut kelihatan ialah Menteri Pembangunan Infrastruktur negeri, Datuk Peter Anthony serta Menteri Kesihatan dan Kesejahteraan Rakyat negeri, Datuk Stephen Wong.

Di pihak Musa pula, antara penyokongnya yang hadir ialah Ahli Dewan Undangan Negeri (ADUN) Apas, Datuk Nizam Abu Bakar Titingan dan ADUN Klias, Datuk Isnin Aliasnih.

Dalam pada itu, Pesuruhjaya Polis Sabah, Datuk Omar Mammah yang turut mengikuti prosiding berkenaan berkata kira-kira 400 penyokong kedua-dua pihak hadir mengikuti perkembangan prosiding di Kompleks Mahkamah Kota Kinabalu.

Bagaimanapun, katanya tiada insiden tidak diingini berlaku dengan seramai 120 anggota polis ditugaskan mengawal keadaan di sekitar mahkamah selain di Pusat Pentadbiran Negeri Sabah (PPNS) dan Istana Negeri.


Video Tulen, Pelaku ‘Semburit’ Tidak Pasti

KUALA LUMPUR: Pemimpin parti politik dikenal pasti menjadi dalang melakukan pakatan jahat merakam dan menyebar video hubungan songsang dikaitkan dengan Haziq Abdullah Abdul Aziz bersama seorang lagi lelaki.

Ketua Polis Negara, Datuk Seri Abdul Hamid Bador berkata, pihak menghasilkan video itu menerima upah ratusan ribu ringgit, bertujuan mengaib dan menjatuhkan maruah individu tertentu.

“PDRM sudah menerima hasil analisis dijalankan CyberSecurity Malaysia (SyberSecurity) ke atas video yang dimaksudkan.

“Kebarangkalian video itu tulen (authentic) adalah tinggi,” katanya dalam satu kenyataan, hari ini.

Bagaimanapun, Abdul Hamid berkata, hasil proses pengecaman wajah (facial recognition) dijalankan adalah negatif.

Katanya, susulan itu polis tidak dapat mengaitkan pelaku di dalam video itu dengan individu yang dimaksudkan.

“Video berkenaan disebarkan dengan tujuan membangkitkan kegusaran masyarakat,” katanya.

Video hubungan songsang yang tular di media sosial sejak 13 Jun lalu didakwa antara Haziq Abdullah dengan Datuk Seri Mohamad Azmin Ali, bagaimanapun Menteri Hal Ehwal Ekonomi itu menafikan tuduhan berkenaan.


Banjir Sabah: Ibu Bersama Bayi 4 Bulan Panjat Bumbung Selamatkan Diri

PAPAR: Berada lebih 3 jam di bumbung rumah sementara menanti pasukan penyelamat tiba merupakan detik yang tidak akan dapat dilupakan oleh Joesia Jintan.

Joseia, 33, yang menetap di Kampung Penampang Baru, Kimanis ini berkata, dengan anak bongsunya yang baru berusia empat bulan, mereka sekeluarga terpaksa berteduh di atas bumbung bagi menunggu pasukan penyelamat tiba.

Katanya, air naik terlalu cepat sehingga mereka tidak sempat untuk menyelamatkan diri ke kawasan lebih tinggi.

“Kawasan halaman rumah mula dinaiki air kira-kira 7 malam dan dalam sekelip mata sahaja, air sudah masuk dalam rumah.

“Dalam 8 lebih, kami terpaksa naik ke bahagian bumbung dapur kerana paras air dalam rumah semakin tinggi.

“Masa ini, anak-anak saya sudah mula menangis kerana takut dengan keadaan itu,” katanya ketika ditemui di Pusat Pemindahan Sementara (PPS) Dewan Masyarakat Papar, di sini hari ini.

Ibu kepada lima anak ini berkata, biarpun sebelum ini kawasan pekarangan rumahnya selalu banjir apabila hujan turun namun, ini kali pertama air naik sampai dalam rumah.

Atas sebab itulah, dia panik dengan kejadian banjir yang berlaku. Bagaimanapun, dia sempat menyelamatkan satu beg pakaian bayi dan dokumen penting.

Katanya, semua barangan rumah yang lain dan kereta habis ditenggelami air.

Turut berkongsi detik cemas dengan kejadian banjir yang dianggap paling teruk di Papar ini ialah Singon Dakikim, 70, dari Kampung Batu Bandung, Kimanis.

Pasangan warga emas yang tinggal sendirian ini berjaya diselamatkan dengan keprihatinan jiran tetangga.

Singon berkata, dia dan suami cuba untuk berpindah ke kawasan tinggi namun, air naik begitu pantas hingga mereka tidak sempat berbuat apa-apa.

Katanya, nasib ada anak iparnya yang tinggal berdekatan. Mereka yang membantu menghubungi pasukan penyelamat.

”Semua rumah di kawasan kami dinaiki air. Saya pun risau tengok air naik begitu cepat. Dengan tiang rumah yang sudah reput, saya risau juga rumah ditenggelami air,” katanya.

Manakala, Juvinah Singau, 52, yang tinggal berhampiran dengan pasangan warga emas itu, keadaan banjir kali ini adalah yang terburuk sejak berlakunya Ribut Greg pada 1996.

Katanya, biarpun kawasan kampung mereka selalu dilanda banjir tapi ini adalah banjir terburuk. Ia kerana air turut masuk ke dalam rumah yang tinggi.

Ibu tunggal yang tinggal bersama dua anaknya ini berkata, hanya dalam 10 minit sahaja air sudah masuk ke dalam rumah.

Ditanya mengenai keadaan perlu berkumpul dalam dewan sebegitu ketika wabak Covid-19 belum berakhir, Juvinah berkata, biarpun risau dengan jangkitan wabak namun, mereka tidak ada pilihan.

“Kami terpaksa berpindah ke pusat pemindahan kerana kawasan kampung sudah dinaiki air. Namun, kami tetap mematuhi arahan diberikan anggota bertugas,” ujarnya.

Beliau berkata, memandangkan kebanyakan rumah dapur berada di bawah jadi, habis barangan perkakasan dapur ditenggelami air. Keadaan ini pasti akan membebankan mereka kerana banyak peralatan elektrik akan rosak.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tun M, Ku Li Jangka Kerajaan Muhyiddin Rebah Esok

KUALA LUMPUR : Tun Dr Mahathir Mohamad memberi bayangan kerajaan Perikatan Nasional (PN) tadbiran Tan Sri Muhyiddin Yaasin akan tumbang dalam undian Parlimen esok.

Dalam sidang media bersama Penasihat UMNO, Tengku Razaleigh Hamzah, Dr Mahathir berkata dalam bacaan kali ketiga Belanjawan 2021 esok sekiranya majoriti menolak, kerajaan hari ini akan rebah dan kerajaan baru akan dibentuk.

Tanpa menamakan sebarang platform atau parti yang bakal membentuk kerajaan baru jika kerajaan PN kalah dalam undian esok, Dr Mahathir sekadar menyatakan kerajaan baru akan didasari oleh gabungan Ahli Parlimen yang berkhidmat kepada rakyat dan matlamatnya cuma satu iaitu memajukan negara.

“Esok kalau kerajaan kalah dalam bacaan kali ketiga, kerajaan baru akan dibentuk. Buat masa ini masih belum ada Kabinet bayangan.

“Bukan untuk saya jadi Perdana Menteri, tapi kalau dapat sokongan (majoriti) saya akan jadi Perdana Menteri esok,” katanya pada sidang media di Yayasan al-Bukhary, hari ini.

Beliau beberapa kali menegaskan bahawa kerajaan baru yang bakal dibentuk nanti hanya akan terdiri daripada pemimpin yang benar-benar ikhlas membantu rakyat dan juga fokus mengembalikan Malaysia sebagai Harimau Asia.

Dr Mahathir juga memberitahu kerajaan baru berkenaan tidak akan dibangunkan berasaskan parti seperti lazimnya kerana katanya dengan politik kepartian pemimpin akan mengabaikan tanggungjawab kepada rakyat dan sibuk berpolitik.

Ahli Parlimen Langkawi itu menyatakan sekiranya Datuk Seri Najib Tun Razak dan Datuk Seri Ahmad Zahid Hamidi bersama mereka dalam penolakan belanjawan esok, ia diterima namun bersyarat.

“Mereka boleh sokong. Tapi kalau kerajaan baru dibentuk mereka tak boleh sertai memandangkan ada kes mahkamah,” tegasnya.

Dr Mahathir memberitahu beliau Tengku Razaleigh tidak akan meminta gaji kerana mereka telah memiliki wang persaraan yang mencukupi sepanjang 22 tahun berada dalam Kabinet sebelum ini.

“Kami berdua orang lama berpengalaman dalam kerajaan. Kami cuma ingin membantu, tak perlu bayar gaji,” katanya.

Sementara itu, Tengku Razaleigh ketika ditanya sebagai Penasihat UMNO adakah beliau mempunyai magis untuk menarik sokongan Ahli Parlimen Barisan Nasional (BN) untuk kalahkan kerajaan PN dalam undian esok, beliau tidak menolak jangkaan tersebut.

“Jawapannya mungkin dapatkan sokongan Ahli Parlimen BN,” jawabnya ringkas.

Ahli Parlimen Gua Musang itu turut memaklumkan beliau tidak ada masalah bekerjasama dengan Dr Mahathir dan pembangkang di Parlimen memandangkan kerajaan yang mentadbir hari ini tidak mempunyai keabsahan.

Bahkan Tengku Razaleigh tidak mengendahkan sekiranya Lembaga Disiplin UMNO bakal mengenakan tindakan terhadapnya.

“Disiplin apa? Saya bersama dengan Dr Mahathir,” ujar beliau.

Beliau juga menegaskan tidak akan terlibat dalam pengundian di Parlimen.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost